text:
συγκαλυμμένο περιορισμό του εμπορίου.
 Αρθρο 276
 Εμπόριο και επενδύσεις που προωθούν τη βιώσιμη ανάπτυξη
 Τα μέρη επιβεβαιώνουν τη δέσμευσή τους να ενισχύσουν τη συμβολή του εμπορίου στον στόχο της βιώσιμης ανάπτυξης, στην οικονομική, κοινωνική και περιβαλλοντική διάστασή της. Για τον σκοπό αυτό, τα μέρη:
 α)
 αναγνωρίζουν τον επωφελή ρόλο που μπορούν να διαδραματίζουν τα βασικά εργασιακά πρότυπα και η αξιοπρεπής εργασία για την οικονομική αποδοτικότητα, την καινοτομία και την παραγωγικότητα, και επιδιώκουν μεγαλύτερη συνεκτικότητα μεταξύ των εμπορικών και των εργασιακών πολιτικών·
 β)
 καταβάλλουν κάθε προσπάθεια προκειμένου να διευκολύνουν και να προωθήσουν το εμπόριο και τις επενδύσεις σε περιβαλλοντικά αγαθά και υπηρεσίες, μεταξύ άλλων μέσω της αντιμετώπισης των σχετικών μη δασμολογικών φραγμών·
 γ)
 καταβάλλουν κάθε προσπάθεια προκειμένου να διευκολύνουν την άρση των εμποδίων στο εμπόριο ή στις επενδύσεις σε σχέση με αγαθά και υπηρεσίες που παρουσιάζουν ιδιαίτερο ενδιαφέρον για τον μετριασμό της κλιματικής αλλαγής και την προσαρμογή σε αυτήν, όπως είναι οι βιώσιμες ανανεώσιμες πηγές ενέργειας και τα ενεργειακά αποδοτικά αγαθά και υπηρεσίες, μεταξύ άλλων με:
 i)
 τη θέσπιση πλαισίων πολιτικής που ευνοούν την ανάπτυξη των βέλτιστων διαθέσιμων τεχνολογιών·
 ii)
 την προώθηση προτύπων που ανταποκρίνονται στις περιβαλλοντικές και οικονομικές ανάγκες· και
 iii)
 την ελαχιστοποίηση των τεχνικών εμποδίων στο εμπόριο·
 δ)
 συμφωνούν να προωθούν το εμπόριο αγαθών που συμβάλλουν στη βελτίωση των κοινωνικών συνθηκών και των περιβαλλοντικά ορθών πρακτικών, συμπεριλαμβανομένων των αγαθών που αποτελούν αντικείμενο εθελοντικών καθεστώτων διασφάλισης της βιωσιμότητας, όπως καθεστώτων δίκαιου και ηθικού εμπορίου και οικολογικών σημάτων· και
 ε)
 συμφωνούν να προωθούν την εταιρική κοινωνική ευθύνη, μεταξύ άλλων. μέσω της ανταλλαγής πληροφοριών και βέλτιστων πρακτικών. Στο πλαίσιο αυτό, τα μέρη συμβουλεύονται τις σχετικές διεθνώς αναγνωρισμένες αρχές και κατευθυντήριες γραμμές, όπως οι κατευθυντήριες οδηγίες του ΟΟΣΑ για τις πολυεθνικές επιχειρήσεις, η πρωτοβουλία «Οικουμενικό Σύμφωνο» των Ηνωμένων Εθνών και η τριμερής διακήρυξη αρχών της ΔΟΕ του 1977 για τις πολυεθνικές επιχειρήσεις και την κοινωνική πολιτική.
 Αρθρο 277
 Βιοποικιλότητα
 1. Τα μέρη αναγνωρίζουν τη σημασία της διασφάλισης της διατήρησης και της βιώσιμης χρήσης της βιοποικιλότητας ως βασικού στοιχείου για την επίτευξη βιώσιμης ανάπτυξης, και επιβεβαιώνουν εκ νέου τη δέσμευσή τους για τη διατήρηση και τη βιώσιμη χρήση της βιοποικιλότητας, σύμφωνα με τη σύμβαση για τη βιολογική ποικιλότητα του 1992 και τα κυρωθέντα πρωτόκολλα αυτής, το στρατηγικό σχέδιο για τη βιολογική πολυμορφία, τη σύμβαση του 1973 για το διεθνές εμπόριο ειδών άγριας πανίδας και χλωρίδας που απειλούνται με εξαφάνιση (CITES) και άλλες σχετικές διεθνείς πράξεις στις οποίες είναι συμβαλλόμενα μέρη.
 2. Για τον σκοπό αυτό, τα μέρη:
 α)
 προάγουν τη βιώσιμη χρήση φυσικών πόρων και συμβάλλουν στη διατήρηση της βιοποικιλότητας όταν ασκούν εμπορικές δραστηριότητες·
 β)
 ανταλλάσσουν πληροφορίες σχετικά με τις δράσεις για το εμπόριο προϊόντων προερχόμενων από φυσικούς πόρους οι οποίες στοχεύουν στην ανάσχεση της απώλειας της βιοποικιλότητας και στη μείωση των πιέσεων που ασκούνται στη βιοποικιλότητα και, κατά περίπτωση, συνεργάζονται για τη μεγιστοποίηση του αντίκτυπου και τη διασφάλιση της αμοιβαίας υποστήριξης των αντίστοιχων πολιτικών τους·
 γ)
 προωθούν την προσθήκη στα παραρτήματα της CITES ειδών που πληρούν τα κριτήρια της CITES για τον σκοπό αυτό·
 δ)
 θεσπίζουν και εφαρμόζουν αποτελεσματικά μέτρα κατά του παράνομου


text:
εμπορίου προϊόντων από την άγρια χλωρίδα και πανίδα, συμπεριλαμβανομένων προστατευόμενων από τη CITES ειδών, και συνεργάζονται για την καταπολέμηση του εν λόγω παράνομου εμπορίου· και
 ε)
 συνεργάζονται σε περιφερειακό και παγκόσμιο επίπεδο με στόχο την προώθηση:
 i)
 της διατήρησης και της βιώσιμης χρήσης της βιοποικιλότητας σε φυσικά ή γεωργικά οικοσυστήματα, συμπεριλαμβανομένων απειλούμενων ειδών, των ενδιαιτημάτων τους, ειδικά προστατευόμενων φυσικών περιοχών και της γενετικής ποικιλομορφίας·
 ii)
 της αποκατάστασης των οικοσυστημάτων και της εξάλειψης ή της μείωσης των αρνητικών περιβαλλοντικών επιπτώσεων που προκύπτουν από τη χρήση έμβιων και μη έμβιων φυσικών πόρων ή οικοσυστημάτων· και
 iii)
 της πρόσβασης σε γενετικούς πόρους με τον δίκαιο και ισότιμο καταμερισμό των οφελών που απορρέουν από τη χρησιμοποίησή τους.
 Αρθρο 278
 Βιώσιμη διαχείριση δασών και εμπόριο δασικών προϊόντων
 1. Τα μέρη αναγνωρίζουν τη σημασία της διασφάλισης της διατήρησης και της βιώσιμης διαχείρισης των δασών και τη συμβολή των δασών στους οικονομικούς, περιβαλλοντικούς και κοινωνικούς στόχους των μερών.
 2. Για τον σκοπό αυτό, τα μέρη:
 α)
 προωθούν το εμπόριο δασικών προϊόντων που προέρχονται από δάση των οποίων η διαχείριση ασκείται με βιώσιμο τρόπο και τα οποία υλοτομούνται σύμφωνα με την εθνική νομοθεσία της χώρας υλοτόμησης·
 β)
 ανταλλάσσουν πληροφορίες σχετικά με τα μέτρα για την προώθηση της κατανάλωσης ξυλείας και προϊόντων ξυλείας από δάση των οποίων η διαχείριση ασκείται με βιώσιμο τρόπο και, κατά περίπτωση, συνεργάζονται για τη θέσπιση τέτοιων μέτρων·
 γ)
 θεσπίζουν μέτρα για την προώθηση της διατήρησης της δασικής κάλυψης και την καταπολέμηση της παράνομης υλοτομίας και του συναφούς εμπορίου, μεταξύ άλλων όσον αφορά τρίτες χώρες, κατά περίπτωση·
 δ)
 ανταλλάσσουν πληροφορίες σχετικά με τις δράσεις για τη βελτίωση της διακυβέρνησης στον τομέα των δασών και, κατά περίπτωση, συνεργάζονται για τη μεγιστοποίηση του αντίκτυπου και τη διασφάλιση της αμοιβαίας υποστήριξης των αντίστοιχων πολιτικών τους που στοχεύουν στον αποκλεισμό από τις εμπορικές ροές παράνομα υλοτομημένης ξυλείας και προϊόντων ξυλείας·
 ε)
 προωθούν την προσθήκη στα παραρτήματα της CITES ειδών ξυλείας που πληρούν τα κριτήρια της CITES για τον σκοπό αυτό· και
 στ)
 συνεργάζονται σε περιφερειακό και παγκόσμιο επίπεδο με στόχο την προώθηση της διατήρησης της δασικής κάλυψης και της βιώσιμης διαχείρισης όλων των τύπων δασών, με τη χρήση πιστοποίησης που προάγει την υπεύθυνη διαχείριση των δασών.
 Αρθρο 279
 Εμπόριο και βιώσιμη διαχείριση των έμβιων θαλάσσιων πόρων
 Λαμβάνοντας υπόψη τη σημασία της διασφάλισης της υπεύθυνης διαχείρισης των αλιευτικών αποθεμάτων με βιώσιμο τρόπο, καθώς και της προώθησης της χρηστής διακυβέρνησης στον τομέα του εμπορίου, τα μέρη:
 α)
 προάγουν τις βέλτιστες πρακτικές στη διαχείριση της αλιείας με στόχο την εξασφάλιση της διατήρησης και της διαχείρισης των αλιευτικών αποθεμάτων με βιώσιμο τρόπο, βάσει της προσέγγισης του οικοσυστήματος·
 β)
 λαμβάνουν αποτελεσματικά μέτρα για την παρακολούθηση και τον έλεγχο των αλιευτικών δραστηριοτήτων·
 γ)
 προωθούν προγράμματα συντονισμένης συλλογής δεδομένων και τη διμερή επιστημονική συνεργασία με σκοπό τη βελτίωση των υφιστάμενων επιστημονικών γνωμοδοτήσεων για τη διαχείριση της αλιείας·
 δ)
 συνεργάζονται για την καταπολέμηση της παράνομης, λαθραίας και άναρχης (ΠΛΑ) αλιείας και των συναφών με την αλιεία δραστηριοτήτων λαμβάνοντας ολοκληρωμένα, αποτελεσματικά και διαφανή μέτρα· και
 ε)
 εφαρμόζουν πολιτικές και μέτρα για τον αποκλεισμό προϊόντων ΠΛΑ από τις εμπορικές

type: contracts

jurisdiction: EU


text:
ροές και τις αγορές τους, σύμφωνα με το διεθνές σχέδιο δράσης για την πρόληψη, την αποτροπή και την εξάλειψη της παράνομης, λαθραίας και άναρχης αλιείας του Οργανισμού Επισιτισμού και Γεωργίας των Ηνωμένων Εθνών (FAO).
 Αρθρο 280
 Διατήρηση επιπέδων προστασίας
 1. Τα μέρη αναγνωρίζουν ότι η ενθάρρυνση των εμπορικών συναλλαγών ή των επενδύσεων με τη μείωση των επιπέδων προστασίας που παρέχει η εθνική περιβαλλοντική ή εργατική νομοθεσία συνιστά αθέμιτη πρακτική.
 2. Τα μέρη δεν παραιτούνται ούτε προτείνουν την παραίτηση από την περιβαλλοντική ή εργατική τους νομοθεσία και δεν προσφέρουν απαλλαγές ή αποκλίσεις από αυτήν, κατά τρόπο που να συνιστά ενθάρρυνση για τις εμπορικές συναλλαγές ή για την εγκατάσταση, την απόκτηση, την επέκταση ή τη διατήρηση επένδυσης ενός επενδυτή στο έδαφός τους.
 3. Τα μέρη δεν παραλείπουν, είτε μέσω της διατήρησης ή της επανάληψης συγκεκριμένων ενεργειών είτε μέσω της αδράνειας, να επιβάλλουν αποτελεσματικά την περιβαλλοντική και εργατική τους νομοθεσία κατά τρόπο που να αποτελεί ενθάρρυνση για τις εμπορικές συναλλαγές ή τις επενδύσεις.
 Αρθρο 281
 Επιστημονικές πληροφορίες
 Κατά την κατάρτιση και την εφαρμογή των μέτρων που στοχεύουν στην προστασία των περιβαλλοντικών ή εργασιακών συνθηκών, και τα οποία δύνανται να επηρεάζουν τις εμπορικές συναλλαγές ή τις επενδύσεις μεταξύ των μερών, έκαστο μέρος λαμβάνει υπόψη τις διαθέσιμες επιστημονικές και τεχνικές πληροφορίες, καθώς και τα σχετικά διεθνή πρότυπα, τις κατευθυντήριες γραμμές και τις συστάσεις, εφόσον υπάρχουν, συμπεριλαμβανομένης της αρχής της προφύλαξης.
 Αρθρο 282
 Διαφάνεια
 Έκαστο μέρος μεριμνά, σύμφωνα με τους εσωτερικούς του νόμους και κανονισμούς και το κεφάλαιο 12, ώστε κάθε μέτρο που στοχεύει στην προστασία των περιβαλλοντικών ή εργασιακών συνθηκών και το οποίο θα μπορούσε να επηρεάσει τις εμπορικές συναλλαγές ή τις επενδύσεις, να αναπτύσσεται, να θεσπίζεται και να εφαρμόζεται κατά τρόπο διαφανή, κατόπιν δέουσας κοινοποίησης και δημόσιας διαβούλευσης, καθώς και με την κατάλληλη και έγκαιρη επικοινωνία και διαβούλευση με μη κρατικούς φορείς.
 Αρθρο 283
 Επανεξέταση των επιπτώσεων στη βιωσιμότητα
 Τα μέρη δεσμεύονται να επανεξετάζουν, να παρακολουθούν και να αξιολογούν τις επιπτώσεις της εφαρμογής της παρούσας συμφωνίας στη βιώσιμη ανάπτυξη, μέσω των αντίστοιχων συμμετοχικών διαδικασιών και θεσμών τους, καθώς και μέσω εκείνων που θεσπίζονται δυνάμει της παρούσας συμφωνίας, όπως, για παράδειγμα, μέσω της εκτίμησης των επιπτώσεων που έχουν στη βιώσιμη ανάπτυξη ζητήματα που άπτονται του εμπορίου.
 Αρθρο 284
 Συνεργασία στον τομέα του εμπορίου και της βιώσιμης ανάπτυξης
 1. Τα μέρη αναγνωρίζουν τη σημασία της συνεργασίας όσον αφορά τις εμπορικές πτυχές των περιβαλλοντικών και εργασιακών πολιτικών, με σκοπό την επίτευξη των στόχων της παρούσας συμφωνίας. Η συνεργασία μπορεί να καλύπτει, μεταξύ άλλων, τους ακόλουθους τομείς:
 α)
 εργασιακές ή περιβαλλοντικές πτυχές του εμπορίου και της βιώσιμης ανάπτυξης στο πλαίσιο διεθνών φόρουμ, συμπεριλαμβανομένων ιδίως του ΠΟΕ, της ΔΟΕ, του προγράμματος των Ηνωμένων Εθνών για το περιβάλλον (UN Environment), του αναπτυξιακού προγράμματος των Ηνωμένων Εθνών και πολυμερών περιβαλλοντικών συμφωνιών (ΠΠΣ)·
 β)
 μεθοδολογίες και δείκτες για τις εκτιμήσεις των επιπτώσεων του εμπορίου στη βιωσιμότητα·
 γ)
 επιπτώσεις των εργασιακών και περιβαλλοντικών κανονισμών, κανόνων και προτύπων στο εμπόριο, καθώς και επιπτώσεις των κανόνων για το εμπόριο και τις επενδύσεις στην απασχόληση και το περιβάλλον, μεταξύ άλλων και στην ανάπτυξη εργασιακών και περιβαλλοντικών


text:
κανονισμών και αντίστοιχης πολιτικής·
 δ)
 θετικές και αρνητικές επιπτώσεις της παρούσας συμφωνίας στη βιώσιμη ανάπτυξη και τρόποι για την ενίσχυση, την πρόληψη ή τον μετριασμό των επιπτώσεων αυτών, λαμβάνοντας επίσης υπόψη τις εκτιμήσεις των επιπτώσεων στη βιωσιμότητα που διενεργούνται είτε από ένα εκ των μερών είτε από αμφότερα τα μέρη·
 ε)
 προώθηση της επικύρωσης και της αποτελεσματικής εφαρμογής θεμελιωδών συμβάσεων, συμβάσεων προτεραιότητας και άλλων επικαιροποιημένων συμβάσεων της ΔΟΕ, και των πρωτοκόλλων των εν λόγω συμβάσεων, καθώς και πολυμερών περιβαλλοντικών συμφωνιών που παρουσιάζουν ενδιαφέρον στο πλαίσιο των εμπορικών συναλλαγών·
 στ)
 προώθηση ιδιωτικών και δημόσιων συστημάτων πιστοποίησης, ιχνηλασιμότητας και σήμανσης, συμπεριλαμβανομένης της οικολογικής σήμανσης·
 ζ)
 προώθηση της εταιρικής κοινωνικής ευθύνης, για παράδειγμα, μέσω δράσεων σχετικών με την ευαισθητοποίηση, την τήρηση, την εφαρμογή και τη συνέχεια που πρέπει να δίνεται σε διεθνώς αναγνωρισμένες κατευθυντήριες γραμμές και αρχές·
 η)
 πτυχές της ατζέντας της ΔΟΕ για την αξιοπρεπή εργασία που συνδέονται με το εμπόριο, μεταξύ άλλων όσον αφορά τη διασύνδεση μεταξύ του εμπορίου και της πλήρους και παραγωγικής απασχόλησης, την προσαρμογή στην αγορά εργασίας, τα βασικά εργασιακά πρότυπα, τα συστήματα αποτελεσματικής προσφυγής (συμπεριλαμβανομένων των επιθεωρήσεων εργασίας) για την προάσπιση των εργασιακών δικαιωμάτων, τα στατιστικά στοιχεία για την απασχόληση, την ανάπτυξη του ανθρώπινου δυναμικού και τη διά βίου μάθηση, την κοινωνική προστασία και την κοινωνική ένταξη, τον κοινωνικό διάλογο και την ισότητα των φύλων·
 θ)
 πτυχές των πολυμερών περιβαλλοντικών συμφωνιών που συνδέονται με το εμπόριο, συμπεριλαμβανομένης της τελωνειακής συνεργασίας·
 ι)
 πτυχές του υφιστάμενου και μελλοντικού διεθνούς καθεστώτος για την κλιματική αλλαγή που συνδέονται με το εμπόριο, συμπεριλαμβανομένων των μέσων για την προώθηση των τεχνολογιών χαμηλών εκπομπών διοξειδίου του άνθρακα και της ενεργειακής απόδοσης·
 ια)
 μέτρα που συνδέονται με το εμπόριο για την προώθηση της διατήρησης και της βιώσιμης χρήσης της βιοποικιλότητας, συμπεριλαμβανομένης της καταπολέμησης του παράνομου εμπορίου προϊόντων άγριων ειδών·
 ιβ)
 μέτρα που συνδέονται με το εμπόριο για την προώθηση της διατήρησης και της βιώσιμης διαχείρισης των δασών, μειώνοντας με τον τρόπο αυτό την αποψίλωση των δασών, μεταξύ άλλων όσον αφορά και την παράνομη υλοτομία· και
 ιγ)
 μέτρα που συνδέονται με το εμπόριο για την προώθηση πρακτικών βιώσιμης αλιείας και του εμπορίου προϊόντων αλιείας που αποτελούν αντικείμενο βιώσιμης διαχείρισης.
 2. Τα μέρη ανταλλάσσουν πληροφορίες και πείρα σχετικά με τις δράσεις που αναλαμβάνουν για την προώθηση της συνοχής και της αμοιβαίας υποστήριξης μεταξύ των εμπορικών, κοινωνικών και περιβαλλοντικών στόχων. Επιπλέον, τα μέρη ενισχύουν τη συνεργασία και τον διάλογο μεταξύ τους όσον αφορά ζητήματα βιώσιμης ανάπτυξης τα οποία προκύπτουν στο πλαίσιο των εμπορικών τους σχέσεων.
 3. Στο πλαίσιο της εν λόγω συνεργασίας και του σχετικού διαλόγου, τα μέρη εξασφαλίζουν τη συμμετοχή των αντίστοιχων ενδιαφερόμενων φορέων, ιδίως των κοινωνικών εταίρων, καθώς και άλλων οργανώσεων της κοινωνίας των πολιτών, ειδικότερα μέσω της πλατφόρμας της κοινωνίας των πολιτών που συγκροτείται δυνάμει του άρθρου 366.
 4. Η επιτροπή εταιρικής σχέσης δύναται να εκδίδει κανόνες για την εν λόγω συνεργασία και τον αντίστοιχο διάλογο.
 Αρθρο 285
 Επίλυση διαφορών
 Το υποτμήμα ΙΙ του τμήματος Γ του κεφαλαίου 13 του παρόντος τίτλου δεν εφαρμόζεται στις διαφορές που εμπίπτουν στο πεδίο εφαρμογής του παρόντος κεφαλαίου. Για


text:
οποιαδήποτε από τις διαφορές αυτές, μετά τη διαβίβαση της τελικής έκθεσης της ειδικής ομάδας διαιτησίας δυνάμει των άρθρων 325 και 326, τα μέρη εξετάζουν κατάλληλα μέτρα που πρέπει να εφαρμοστούν, λαμβάνοντας υπόψη την εν λόγω έκθεση. Η επιτροπή εταιρικής σχέσης παρακολουθεί την εφαρμογή των μέτρων αυτών και επανεξετάζει το θέμα σε τακτική βάση, μεταξύ άλλων μέσω του μηχανισμού που αναφέρεται στο άρθρο 284 παράγραφος 3.
 ΚΕΦΑΛΑΙΟ 10
 Ανταγωνισμός
 Τμήμα Α
 Αρθρο 286
 Αρχές
 Τα μέρη αναγνωρίζουν τη σημασία του ελεύθερου και ανόθευτου ανταγωνισμού στο πλαίσιο των εμπορικών και επενδυτικών τους σχέσεων. Τα μέρη συνομολογούν ότι οι επιχειρηματικές πρακτικές που αντιβαίνουν στον ανταγωνισμό και οι κρατικές παρεμβάσεις μπορούν να στρεβλώσουν την εύρυθμη λειτουργία των αγορών και να υπονομεύσουν τα οφέλη που προκύπτουν από την ελευθέρωση των συναλλαγών.
 Τμήμα B
 Αντιμονοπωλιακή νομοθεσία και συγκεντρώσεις
 Αρθρο 287
 Νομοθετικό πλαίσιο
 1. Έκαστο μέρος θεσπίζει ή διατηρεί την αντίστοιχη νομοθεσία του, η οποία εφαρμόζεται σε όλους τους τομείς της οικονομίας (27) και αντιμετωπίζει με αποτελεσματικό τρόπο όλες τις ακόλουθες πρακτικές:
 α)
 οριζόντιες και κάθετες συμφωνίες μεταξύ επιχειρήσεων, αποφάσεις ενώσεων επιχειρήσεων και εναρμονισμένες πρακτικές που έχουν ως στόχο ή αποτέλεσμα την παρεμπόδιση, τον περιορισμό ή τη στρέβλωση του ανταγωνισμού·
 β)
 καταχρήσεις δεσπόζουσας θέσης από μία ή περισσότερες επιχειρήσεις· και
 γ)
 συγκεντρώσεις μεταξύ επιχειρήσεων οι οποίες παρακωλύουν σημαντικά τον πραγματικό ανταγωνισμό, ειδικότερα λόγω της δημιουργίας ή της ενίσχυσης δεσπόζουσας θέσης.
 Για τους σκοπούς του παρόντος κεφαλαίου, η νομοθεσία αυτή θα αναφέρεται στο εξής ως «νομοθεσία περί ανταγωνισμού» (28).
 2. Όλες οι επιχειρήσεις, ιδιωτικού ή δημόσιου δικαίου, υπόκεινται στη νομοθεσία περί ανταγωνισμού που αναφέρεται στην παράγραφο 1. Η εφαρμογή της νομοθεσίας περί ανταγωνισμού δεν παρακωλύει, νομικά ή πραγματικά, την εκτέλεση των ιδιαίτερων καθηκόντων δημόσιου συμφέροντος που ενδέχεται να έχουν ανατεθεί στις συγκεκριμένες επιχειρήσεις. Οι εξαιρέσεις από τη νομοθεσία περί ανταγωνισμού ενός μέρους περιορίζονται στα καθήκοντα δημόσιου συμφέροντος, είναι ανάλογες προς τον επιδιωκόμενο στόχο δημόσιας πολιτικής και χαρακτηρίζονται από διαφάνεια.
 Αρθρο 288
 Εφαρμογή
 1. Έκαστο μέρος διατηρεί λειτουργικά ανεξάρτητες αρχές, οι οποίες είναι αρμόδιες και διαθέτουν τις κατάλληλες εξουσίες και τους πόρους που απαιτούνται για την πλήρη εφαρμογή και την αποτελεσματική επιβολή της νομοθεσίας περί ανταγωνισμού που αναφέρεται στο άρθρο 287.
 2. Τα μέρη εφαρμόζουν την οικεία νομοθεσία περί ανταγωνισμού κατά τρόπο διαφανή και χωρίς διακρίσεις, τηρώντας τις αρχές του δίκαιου χαρακτήρα των διαδικασιών και των δικαιωμάτων υπεράσπισης των οικείων επιχειρήσεων, ανεξάρτητα από την ιθαγένεια ή το καθεστώς ιδιοκτησίας τους.
 Αρθρο 289
 Συνεργασία
 1. Για την επίτευξη των στόχων της παρούσας συμφωνίας και την αποτελεσματικότερη επιβολή της νομοθεσίας περί ανταγωνισμού, τα μέρη αναγνωρίζουν ότι είναι προς το κοινό τους συμφέρον να ενισχύσουν τη συνεργασία τους όσον αφορά την ανάπτυξη πολιτικής ανταγωνισμού και τη διερεύνηση υποθέσεων συγκεντρώσεων και παραβίασης της αντιμονοπωλιακής νομοθεσίας.
 2. Για τον σκοπό αυτό, οι αρχές ανταγωνισμού των μερών καταβάλλουν κάθε δυνατή προσπάθεια για τον συντονισμό, όπου αυτό είναι εφικτό και σκόπιμο, των δραστηριοτήτων επιβολής της νομοθεσίας όσον αφορά ίδιες ή συναφείς υποθέσεις.
 3. Για τη διευκόλυνση της συνεργασίας που αναφέρεται στην παράγραφο 1, οι αρχές ανταγωνισμού των μερών μπορούν να ανταλλάσσουν πληροφορίες.
 Τμήμα Γ
 Επιδοτήσεις
 Αρθρο


text:
290
 Αρχές
 Τα μέρη συμφωνούν ότι δύνανται να χορηγούν επιδοτήσεις όταν αυτές είναι αναγκαίες για την επίτευξη στόχου δημόσιας πολιτικής. Τα μέρη αναγνωρίζουν, ωστόσο, ότι ορισμένες επιδοτήσεις μπορούν να στρεβλώσουν την εύρυθμη λειτουργία των αγορών και να υπονομεύσουν τα οφέλη που προκύπτουν από την ελευθέρωση των συναλλαγών. Καταρχήν, τα μέρη δεν χορηγούν επιδοτήσεις σε επιχειρήσεις που παρέχουν αγαθά ή υπηρεσίες εάν οι εν λόγω επιδοτήσεις επηρεάζουν ή ενδέχεται να επηρεάσουν δυσμενώς τον ανταγωνισμό ή τις συναλλαγές.
 Αρθρο 291
 Ορισμός και πεδίο εφαρμογής
 1. Για τους σκοπούς του παρόντος κεφαλαίου, ως επιδότηση νοείται μέτρο το οποίο πληροί τις προϋποθέσεις του άρθρου 1 παράγραφος 1 της συμφωνίας για τις επιδοτήσεις και τα αντισταθμιστικά μέτρα, που περιλαμβάνεται στο παράρτημα 1Α της συμφωνίας του ΠΟΕ («συμφωνία ΕΑΜ»), ανεξάρτητα από το αν χορηγείται σε επιχείρηση η οποία παρέχει αγαθά ή υπηρεσίες.
 Το πρώτο εδάφιο δεν προδικάζει την έκβαση μελλοντικών συζητήσεων στο πλαίσιο του ΠΟΕ σχετικά με τον ορισμό των επιδοτήσεων όσον αφορά τις υπηρεσίες. Ανάλογα με την πρόοδο των συζητήσεων αυτών σε επίπεδο ΠΟΕ, τα μέρη δύνανται να λάβουν, στο πλαίσιο της επιτροπής εταιρικής σχέσης, απόφαση επικαιροποίησης της παρούσας συμφωνίας επί του θέματος αυτού.
 2. Μια επιδότηση εμπίπτει στο πεδίο εφαρμογής του παρόντος κεφαλαίου μόνον εάν κριθεί ότι έχει ατομικό χαρακτήρα κατά την έννοια του άρθρου 2 της συμφωνίας ΕΑΜ. Όλες οι επιδοτήσεις που εμπίπτουν στο πεδίο εφαρμογής του άρθρου 295 της παρούσας συμφωνίας θεωρείται ότι είναι ατομικού χαρακτήρα.
 3. Οι επιδοτήσεις που χορηγούνται σε όλες τις επιχειρήσεις, συμπεριλαμβανομένων των δημόσιων και ιδιωτικών επιχειρήσεων, υπόκεινται στις διατάξεις του παρόντος κεφαλαίου. Η εφαρμογή των κανόνων του παρόντος τμήματος δεν παρακωλύει, νομικά ή πραγματικά, την εκτέλεση των ιδιαίτερων υπηρεσιών δημόσιου συμφέροντος που έχουν ανατεθεί στις συγκεκριμένες επιχειρήσεις. Οι εξαιρέσεις από την εφαρμογή των κανόνων του παρόντος τμήματος περιορίζονται στα καθήκοντα δημόσιου συμφέροντος, είναι ανάλογες προς τους στόχους δημόσιας πολιτικής που καλούνται να εξυπηρετήσουν και χαρακτηρίζονται από διαφάνεια.
 4. Το άρθρο 294 της παρούσας συμφωνίας δεν εφαρμόζεται σε επιδοτήσεις που αφορούν τις εμπορευματικές συναλλαγές οι οποίες καλύπτονται από τη συμφωνία για τη γεωργία η οποία περιλαμβάνεται στο παράρτημα 1Α της συμφωνίας του ΠΟΕ (συμφωνία για τη γεωργία).
 5. Τα άρθρα 294 και 295 δεν εφαρμόζονται στον τομέα των οπτικοακουστικών μέσων.
 Αρθρο 292
 Σχέση με τον ΠΟΕ
 Οι διατάξεις του παρόντος κεφαλαίου δεν θίγουν τα δικαιώματα και τις υποχρεώσεις εκάστου μέρους δυνάμει του άρθρου XV της GATS, του άρθρου XVI της ΓΣΔΕ 1994, της συμφωνίας ΕΑΜ και της συμφωνίας για τη γεωργία.
 Αρθρο 293
 Διαφάνεια
 1. Έκαστο μέρος κοινοποιεί στο άλλο μέρος ανά διετία τη νομική βάση, τη μορφή, το ύψος ή τον προϋπολογισμό και, κατά περίπτωση, τον αποδέκτη των επιδοτήσεων που χορηγούνται εντός της περιόδου αναφοράς.
 2. Η κοινοποίηση αυτή θεωρείται ότι έχει πραγματοποιηθεί εάν οι σχετικές πληροφορίες καθίστανται διαθέσιμες από ένα μέρος ή για λογαριασμό του σε δικτυακό τόπο προσβάσιμο στο κοινό έως τις 31 Δεκεμβρίου του επόμενου ημερολογιακού έτους. Η πρώτη κοινοποίηση καθίσταται διαθέσιμη το αργότερο εντός δύο ετών από την έναρξη ισχύος της παρούσας συμφωνίας.
 3. Όσον αφορά τις επιδοτήσεις που κοινοποιούνται στο πλαίσιο της


text:
συμφωνίας ΕΑΜ, η εν λόγω κοινοποίηση θεωρείται ότι έχει πραγματοποιηθεί όταν ένα μέρος συμμορφωθεί με τις υποχρεώσεις κοινοποίησης βάσει του άρθρου 25 της συμφωνίας ΕΑΜ, υπό την προϋπόθεση ότι στην κοινοποίηση περιλαμβάνονται όλες οι πληροφορίες που απαιτούνται βάσει της παραγράφου 1 του παρόντος άρθρου.
 Αρθρο 294
 Διαβουλεύσεις
 1. Σε περίπτωση που ένα εκ των μερών κρίνει ότι επιδότηση που χορηγήθηκε από το άλλο μέρος, και η οποία δεν καλύπτεται από το άρθρο 295, θα μπορούσε να επηρεάσει δυσμενώς τα συμφέροντά του, το εν λόγω μέρος δύναται να εκφράσει την ανησυχία του στο μέρος που χορήγησε την επιδότηση και να ζητήσει τη διεξαγωγή διαβουλεύσεων επί του θέματος αυτού. Το μέρος στο οποίο υποβάλλεται το αίτημα εξετάζει πλήρως και ευμενώς το εν λόγω αίτημα.
 2. Με την επιφύλαξη των απαιτήσεων διαφάνειας που καθορίζονται στο άρθρο 293 και με στόχο την επίλυση του ζητήματος, οι διαβουλεύσεις αποσκοπούν ιδίως στον καθορισμό του στόχου ή σκοπού πολιτικής για τον οποίο χορηγήθηκαν οι επιδοτήσεις, του ύψους της επίμαχης επιδότησης και στοιχείων που να επιτρέπουν την εκτίμηση των αρνητικών επιπτώσεων της επιδότησης στις εμπορικές συναλλαγές και τις επενδύσεις.
 3. Για τη διευκόλυνση των διαβουλεύσεων, το μέρος στο οποίο υποβάλλεται το αίτημα παρέχει πληροφορίες σχετικά με την επίμαχη επιδότηση εντός προθεσμίας 60 ημερών από την ημερομηνία παραλαβής του αιτήματος.
 4. Σε περίπτωση που, έπειτα από τη διαβίβαση πληροφοριών σχετικά με την επίμαχη επιδότηση, το αιτούν μέρος εκτιμά ότι η εν λόγω επιδότηση επηρεάζει δυσμενώς ή θα μπορούσε να επηρεάσει δυσμενώς και κατά δυσανάλογο τρόπο τα εμπορικά ή επενδυτικά του συμφέροντα, το μέρος στο οποίο υποβάλλεται το αίτημα θα καταβάλει κάθε δυνατή προσπάθεια για την εξάλειψη ή ελαχιστοποίηση των δυσμενών επιπτώσεων της επίμαχης επιδότησης στα εμπορικά και επενδυτικά συμφέροντα του αιτούντος μέρους.
 Αρθρο 295
 Επιδοτήσεις υπό προϋποθέσεις
 Έκαστο μέρος εφαρμόζει προϋποθέσεις στις επιδοτήσεις που παρατίθενται κατωτέρω στον βαθμό που αυτές επηρεάζουν δυσμενώς ή είναι πιθανό να επηρεάσουν δυσμενώς τις εμπορικές συναλλαγές ή τις επενδύσεις του άλλου μέρους:
 α)
 νομική ρύθμιση, βάσει της οποίας μια κυβέρνηση είναι, άμεσα ή έμμεσα, υπεύθυνη για την κάλυψη των οφειλών ή υποχρεώσεων ορισμένων επιχειρήσεων, επιτρέπεται υπό την προϋπόθεση ότι η κάλυψη των οφειλών και υποχρεώσεων είναι περιορισμένη όσον αφορά το ύψος των εν λόγω οφειλών και υποχρεώσεων ή τη διάρκεια ισχύος της ευθύνης αυτής· και
 β)
 επιδοτήσεις σε αφερέγγυες ή προβληματικές επιχειρήσεις (συμπεριλαμβανομένων των δανείων και των εγγυήσεων, των επιχορηγήσεων, των εισφορών κεφαλαίου, των εισφορών στοιχείων ενεργητικού σε τιμές χαμηλότερες από εκείνες της αγοράς ή των φοροαπαλλαγών), διάρκειας άνω του ενός έτους, επιτρέπονται υπό την προϋπόθεση ότι έχει καταρτιστεί αξιόπιστο σχέδιο αναδιάρθρωσης βάσει ρεαλιστικών παραδοχών, με σκοπό να εξασφαλιστεί η επαναφορά της αφερέγγυας ή προβληματικής επιχείρησης σε τροχιά μακροπρόθεσμης βιωσιμότητας εντός εύλογου χρονικού διαστήματος και με συνεισφορά της επιχείρησης στο κόστος αναδιάρθρωσης (29)
 (30).
 Αρθρο 296
 Χρήση των επιδοτήσεων
 Έκαστο μέρος μεριμνά ώστε οι επιχειρήσεις να χρησιμοποιούν τις επιδοτήσεις που χορηγούνται από ένα εκ των μερών μόνο για τον στόχο δημόσιας πολιτικής για τον οποίο χορηγήθηκαν.
 Τμήμα Δ
 Γενικές διατάξεις
 Αρθρο 297
 Επίλυση διαφορών
 Κανένα εκ των μερών δεν έχει δυνατότητα προσφυγής σε διαδικασία


text:
επίλυσης διαφορών, όπως προβλέπεται στο κεφάλαιο 13 της παρούσας συμφωνίας, για οποιοδήποτε ζήτημα ανακύπτει στο πλαίσιο του τμήματος Β του παρόντος κεφαλαίου ή δυνάμει του άρθρου 294 παράγραφος 4.
 Αρθρο 298
 Εμπιστευτικότητα
 1. Κατά την ανταλλαγή πληροφοριών δυνάμει του παρόντος κεφαλαίου, τα μέρη λαμβάνουν υπόψη τους περιορισμούς που επιβάλλονται από την αντίστοιχη νομοθεσία τους σχετικά με το επαγγελματικό και το επιχειρηματικό απόρρητο και διασφαλίζουν την προστασία του εμπορικού απορρήτου και άλλων εμπιστευτικών πληροφοριών.
 2. Κάθε πληροφορία που κοινοποιείται σύμφωνα με το παρόν κεφάλαιο αντιμετωπίζεται από το παραλαμβάνον μέρος ως εμπιστευτική, εκτός εάν το άλλο μέρος έχει επιτρέψει τη δημοσιοποίηση των εν λόγω πληροφοριών ή τις έχει καταστήσει διαθέσιμες στο ευρύ κοινό, σύμφωνα με το οικείο εσωτερικό δίκαιο.
 Αρθρο 299
 Ρήτρα επανεξέτασης
 Τα μέρη επανεξετάζουν σε διαρκή βάση τα θέματα που αναφέρονται στο παρόν κεφάλαιο. Έκαστο μέρος δύναται να παραπέμπει τα εν λόγω θέματα στην επιτροπή εταιρικής σχέσης. Τα μέρη επανεξετάζουν την πρόοδο που έχει επιτευχθεί ως προς την εφαρμογή του παρόντος κεφαλαίου ανά πενταετία από την ημερομηνία έναρξης ισχύος της παρούσας συμφωνίας, εκτός εάν αμφότερα τα μέρη συμφωνήσουν διαφορετικά.
 ΚΕΦΑΛΑΙΟ 11
 Κρατικές επιχειρήσεις
 Αρθρο 300
 Εξουσιοδοτημένη αρχή
 Εκτός εάν προβλέπεται διαφορετικά, έκαστο μέρος διασφαλίζει ότι κάθε επιχείρηση, συμπεριλαμβανομένων των κρατικών επιχειρήσεων, των επιχειρήσεων στις οποίες χορηγούνται ειδικά δικαιώματα ή προνόμια και των ορισθέντων μονοπωλίων, στην οποία έχουν ανατεθεί ρυθμιστικές, διοικητικές ή άλλες κρατικές αρμοδιότητες από ένα εκ των μερών, σε οποιοδήποτε επίπεδο διακυβέρνησης, ενεργεί κατά την άσκηση των εν λόγω αρμοδιοτήτων σύμφωνα με τις υποχρεώσεις του οικείου μέρους που καθορίζονται δυνάμει της παρούσας συμφωνίας.
 Αρθρο 301
 Ορισμοί
 Για τους σκοπούς του παρόντος κεφαλαίου:
 α)
 «κρατική επιχείρηση»: κάθε επιχείρηση, συμπεριλαμβανομένης τυχόν θυγατρικής, στην οποία ένα εκ των μερών, άμεσα ή έμμεσα:
 i)
 κατέχει ποσοστό άνω του 50 % του εγγεγραμμένου κεφαλαίου της επιχείρησης ή ελέγχει ποσοστό άνω του 50 % των ψήφων που συνδέονται με τις μετοχές που εκδίδει η επιχείρηση·
 ii)
 μπορεί να διορίσει περισσότερα από τα μισά μέλη του διοικητικού συμβουλίου της επιχείρησης ή ισοδύναμου οργάνου· ή
 iii)
 μπορεί να ασκεί έλεγχο επί της επιχείρησης·
 β)
 «επιχείρηση στην οποία χορηγούνται ειδικά δικαιώματα ή προνόμια»: κάθε επιχείρηση, συμπεριλαμβανομένης τυχόν θυγατρικής, δημοσίου ή ιδιωτικού δικαίου, στην οποία ένα εκ των μερών έχει χορηγήσει, νομικά ή πραγματικά, ειδικά δικαιώματα ή προνόμια. Ειδικά δικαιώματα ή προνόμια χορηγούνται από ένα μέρος όταν το εν λόγω μέρος ορίζει ή περιορίζει σε δύο ή περισσότερες τις επιχειρήσεις στις οποίες επιτρέπεται να παρέχουν ένα αγαθό ή μια υπηρεσία, χωρίς να τηρούνται αντικειμενικά, αναλογικά και αμερόληπτα κριτήρια, με αποτέλεσμα να επηρεάζεται ουσιωδώς η ικανότητα οποιασδήποτε άλλης επιχείρησης να παρέχει το ίδιο αγαθό ή την ίδια υπηρεσία στην ίδια γεωγραφική περιοχή υπό ουσιαστικά ισοδύναμους όρους·
 γ)
 «ορισθέν μονοπώλιο»: οντότητα η οποία ασκεί εμπορική δραστηριότητα, συμπεριλαμβανομένων των ομίλων οντοτήτων ή κρατικών φορέων και τυχόν θυγατρικής, και η οποία ορίζεται σε μια δεδομένη αγορά στο έδαφος ενός εκ των μερών ως ο μοναδικός προμηθευτής ή αγοραστής ενός αγαθού ή μιας υπηρεσίας, αλλά δεν περιλαμβάνεται οντότητα στην οποία έχει εκχωρηθεί αποκλειστικό δικαίωμα διανοητικής ιδιοκτησίας απλώς και μόνο λόγω της συγκεκριμένης εκχώρησης·
 δ)


text:
«εμπορικές δραστηριότητες»: δραστηριότητες των οποίων το τελικό αποτέλεσμα είναι η παραγωγή ενός αγαθού ή η παροχή μιας υπηρεσίας που θα πωληθεί στη δεδομένη αγορά σε ποσότητες και τιμές που καθορίζονται από την επιχείρηση, και οι οποίες εκτελούνται με σκοπό την αποκόμιση κέρδους, αλλά δεν περιλαμβάνονται δραστηριότητες που αναλαμβάνει να ασκήσει μια επιχείρηση η οποία:
 i)
 λειτουργεί σε μη κερδοσκοπική βάση·
 ii)
 λειτουργεί βάσει κάλυψης του κόστους· ή
 iii)
 παρέχει δημόσιες υπηρεσίες·
 ε)
 «εμπορικά κριτήρια»: η τιμή, η ποιότητα, η διαθεσιμότητα, η εμπορευσιμότητα, η μεταφορά και άλλοι όροι και προϋποθέσεις αγοράς ή πώλησης, ή άλλοι παράγοντες που λαμβάνονται συνήθως υπόψη κατά τη λήψη εμπορικών αποφάσεων από μια επιχείρηση η οποία λειτουργεί σύμφωνα με τις αρχές της οικονομίας της αγοράς στον σχετικό επιχειρηματικό ή βιομηχανικό κλάδο· και
 στ)
 «ορισμός»: η δημιουργία ή έγκριση μονοπωλίου ή η επέκταση του πεδίου εφαρμογής ενός μονοπωλίου ώστε να καλύπτει ένα πρόσθετο αγαθό ή μια πρόσθετη υπηρεσία.
 Αρθρο 302
 Πεδίο εφαρμογής
 1. Τα μέρη διατηρούν τα δικαιώματα και τις υποχρεώσεις τους δυνάμει του άρθρου XVII παράγραφοι 1 έως 3 της ΓΣΔΕ 1994, του μνημονίου συμφωνίας για την ερμηνεία του άρθρου XVII της ΓΣΔΕ του 1994 και δυνάμει του άρθρου VIII παράγραφοι 1, 2 και 5 της GATS.
 2. Το παρόν κεφάλαιο ισχύει για κάθε επιχείρηση που προσδιορίζεται στο άρθρο 300 και αναπτύσσει εμπορική δραστηριότητα. Σε περίπτωση που μια επιχείρηση συνδυάζει εμπορικές και μη εμπορικές δραστηριότητες (31), το παρόν κεφάλαιο καλύπτει μόνον τις εμπορικές δραστηριότητες της εν λόγω επιχείρησης.
 3. Το παρόν άρθρο ισχύει για όλες τις επιχειρήσεις που προσδιορίζονται στο άρθρο 300 σε κεντρικό και τοπικό επίπεδο διακυβέρνησης.
 4. Το παρόν κεφάλαιο δεν ισχύει σε περίπτωση σύμβασης προμήθειας που συνάπτει ένα εκ των μερών ή οι αναθέτοντες φορείς του κατά την έννοια των συμβάσεων προμήθειας που καλύπτονται από τα άρθρα 278 και 279.
 5. Το παρόν κεφάλαιο δεν ισχύει για υπηρεσίες που παρέχονται στο πλαίσιο της άσκησης κρατικής εξουσίας κατά την έννοια της GATS.
 6. Το άρθρο 304:
 α)
 δεν εφαρμόζεται στους τομείς που καθορίζονται στα άρθρα 143 και 148·
 β)
 δεν εφαρμόζεται σε μέτρο που λαμβάνεται από κρατική επιχείρηση, επιχείρηση στην οποία χορηγούνται ειδικά δικαιώματα ή προνόμια, ή ορισθέν μονοπώλιο εάν, σε περίπτωση που ένα μέρος λάμβανε ή διατηρούσε το ίδιο μέτρο, θα ίσχυε επιφύλαξη του εν λόγω μέρους όσον αφορά υποχρέωση εθνικής μεταχείρισης ή μεταχείρισης του μάλλον ευνοουμένου κράτους βάσει του άρθρου 144, σύμφωνα με τον πίνακα του εν λόγω μέρους ο οποίος περιλαμβάνεται στο παράρτημα VIII-A για την Ευρωπαϊκή Ένωση ή στο παράρτημα VIII-E για τη Δημοκρατία της Αρμενίας· και
 γ)
 εφαρμόζεται σε εμπορικές δραστηριότητες κρατικής επιχείρησης, επιχείρησης στην οποία χορηγούνται ειδικά δικαιώματα ή προνόμια ή ορισθέντος μονοπωλίου, εάν η ίδια δραστηριότητα θα επηρέαζε τις συναλλαγές στον τομέα των υπηρεσιών για τις οποίες ένα εκ των μερών έχει αναλάβει δέσμευση βάσει των άρθρων 149 και 150 υπό τις προϋποθέσεις ή τις επιφυλάξεις που προβλέπονται στον πίνακα του εν λόγω μέρους, ο οποίος περιλαμβάνεται στο παράρτημα VIII-Β για την Ευρωπαϊκή Ένωση και στο παράρτημα VIII-ΣΤ για τη Δημοκρατία της Αρμενίας.
 Αρθρο 303
 Γενικές διατάξεις
 1.


text:
Με την επιφύλαξη των δικαιωμάτων και των υποχρεώσεων των μερών που απορρέουν από το παρόν κεφάλαιο, καμία από τις διατάξεις του παρόντος κεφαλαίου δεν εμποδίζει τα μέρη να συστήνουν ή να διατηρούν κρατικές επιχειρήσεις, να ορίζουν ή να διατηρούν μονοπώλια ή να χορηγούν σε επιχειρήσεις ειδικά δικαιώματα ή προνόμια.
 2. Κανένα από τα μέρη δεν υποχρεώνει ούτε ενθαρρύνει επιχειρήσεις οι οποίες εμπίπτουν στο πεδίο εφαρμογής του παρόντος κεφαλαίου να ενεργούν κατά τρόπο που δεν συνάδει με τις διατάξεις της παρούσας συμφωνίας.
 Αρθρο 304
 Απαγόρευση των διακρίσεων και εμπορικά κριτήρια
 1. Έκαστο μέρος διασφαλίζει ότι, κατά την άσκηση εμπορικών δραστηριοτήτων, οι κρατικές του επιχειρήσεις, τα ορισθέντα μονοπώλια και οι επιχειρήσεις στις οποίες χορηγούνται ειδικά δικαιώματα ή προνόμια:
 α)
 ενεργούν σύμφωνα με εμπορικά κριτήρια κατά την αγορά ή πώληση αγαθών ή υπηρεσιών, με εξαίρεση την εκπλήρωση τυχόν όρων της αποστολής δημόσιας υπηρεσίας που τους έχει ανατεθεί, οι οποίοι δεν αντιβαίνουν στο στοιχείο β)·
 β)
 κατά την αγορά αγαθών ή υπηρεσιών:
 i)
 επιφυλάσσουν σε αγαθά ή υπηρεσίες που παρέχονται από επιχειρήσεις του άλλου μέρους μεταχείριση όχι λιγότερο ευνοϊκή από τη μεταχείριση που επιφυλάσσουν σε ομοειδή αγαθά ή υπηρεσίες που παρέχονται από επιχειρήσεις του οικείου μέρους· και
 ii)
 επιφυλάσσουν σε αγαθά ή υπηρεσίες που παρέχονται από επιχειρήσεις του άλλου μέρους, οι οποίες είναι εγκατεστημένες στο έδαφός του, μεταχείριση όχι λιγότερο ευνοϊκή από τη μεταχείριση που επιφυλάσσουν σε ομοειδή αγαθά ή υπηρεσίες που παρέχονται από επιχειρήσεις στη σχετική αγορά στο έδαφός του, οι οποίες είναι εδραιωμένες επιχειρήσεις του εν λόγω μέρους· και
 γ)
 κατά την πώληση αγαθών ή υπηρεσιών:
 i)
 επιφυλάσσουν σε επιχειρήσεις του άλλου μέρους μεταχείριση όχι λιγότερο ευνοϊκή από τη μεταχείριση που επιφυλάσσουν σε επιχειρήσεις του οικείου μέρους· και
 ii)
 επιφυλάσσουν σε επιχειρήσεις του άλλου μέρους, οι οποίες είναι εγκατεστημένες στο έδαφός του, μεταχείριση όχι λιγότερο ευνοϊκή από τη μεταχείριση που επιφυλάσσουν σε επιχειρήσεις στη σχετική αγορά στο έδαφός του, οι οποίες είναι εδραιωμένες επιχειρήσεις του εν λόγω μέρους.
 2. Η παράγραφος 1 δεν εμποδίζει τις κρατικές επιχειρήσεις, τις επιχειρήσεις στις οποίες χορηγούνται ειδικά δικαιώματα ή προνόμια και τα ορισθέντα μονοπώλια:
 α)
 να αγοράζουν ή να παρέχουν αγαθά ή υπηρεσίες υπό διαφορετικούς όρους ή προϋποθέσεις, συμπεριλαμβανομένων εκείνων που αφορούν την τιμή, υπό την προϋπόθεση ότι οι εν λόγω διαφορετικοί όροι ή προϋποθέσεις συνάδουν με εμπορικά κριτήρια· και
 β)
 να αρνηθούν να αγοράσουν ή να παράσχουν αγαθά ή υπηρεσίες, υπό την προϋπόθεση ότι η εν λόγω άρνηση βασίζεται σε εμπορικά κριτήρια.
 Αρθρο 305
 Κανονιστικές αρχές
 1. Έκαστο μέρος μεριμνά ώστε οι επιχειρήσεις που προσδιορίζονται στο άρθρο 300 να τηρούν διεθνώς αναγνωρισμένα πρότυπα εταιρικής διακυβέρνησης.
 2. Έκαστο μέρος μεριμνά ώστε, προκειμένου να εκτελεί αποτελεσματικά και αμερόληπτα τα ρυθμιστικά της καθήκοντα υπό παρόμοιες συνθήκες έναντι όλων των επιχειρήσεων που ρυθμίζει, συμπεριλαμβανομένων των κρατικών επιχειρήσεων, των επιχειρήσεων στις οποίες χορηγούνται ειδικά δικαιώματα ή προνόμια και των ορισθέντων μονοπωλίων, κάθε ρυθμιστική αρχή που συγκροτεί ή διατηρεί ένα εκ των μερών δεν λογοδοτεί σε καμία από τις επιχειρήσεις τις οποίες ρυθμίζει.
 Η αμεροληψία της ρυθμιστικής αρχής κατά την άσκηση των ρυθμιστικών καθηκόντων της πρέπει να αξιολογείται με βάση τη


text:
γενικότερη στάση ή πρακτική της εν λόγω ρυθμιστικής αρχής.
 Στους τομείς για τους οποίους τα μέρη έχουν συμφωνήσει σε άλλα κεφάλαια ειδικές υποχρεώσεις όσον αφορά τη ρυθμιστική αρχή, υπερισχύει η σχετική διάταξη των άλλων κεφαλαίων.
 3. Έκαστο μέρος μεριμνά για την επιβολή των νομοθετικών και κανονιστικών διατάξεων με συνέπεια και χωρίς διακρίσεις, συμπεριλαμβανομένων των οικείων νομοθετικών και κανονιστικών διατάξεων για τις επιχειρήσεις που προσδιορίζονται στο άρθρο 300.
 Αρθρο 306
 Διαφάνεια
 1. Σε περίπτωση που ένα εκ των μερών έχει λόγους να πιστεύει ότι τα συμφέροντά του δυνάμει του παρόντος κεφαλαίου επηρεάζονται δυσμενώς από τις εμπορικές δραστηριότητες επιχείρησης του άλλου μέρους, η οποία προσδιορίζεται στο άρθρο 300 και εμπίπτει στο πεδίο εφαρμογής του παρόντος κεφαλαίου, δύναται να υποβάλει στο άλλο μέρος γραπτό αίτημα παροχής πληροφοριών σχετικά με τις δραστηριότητες της συγκεκριμένης επιχείρησης οι οποίες είναι συναφείς με τις δραστηριότητες που καλύπτονται από το παρόν κεφάλαιο.
 Στα αιτήματα παροχής των εν λόγω πληροφοριών αναφέρονται η επιχείρηση, τα σχετικά αγαθά ή υπηρεσίες και οι σχετικές αγορές, και περιλαμβάνονται ενδείξεις ότι η συγκεκριμένη επιχείρηση ασκεί πρακτικές οι οποίες παρακωλύουν τις εμπορικές συναλλαγές ή τις επενδύσεις μεταξύ των μερών.
 2. Οι πληροφορίες που παρέχονται σύμφωνα με την παράγραφο 1 περιλαμβάνουν τα ακόλουθα στοιχεία:
 α)
 το καθεστώς ιδιοκτησίας και τη διάρθρωση των δικαιωμάτων ψήφου της επιχείρησης, με ένδειξη του ποσοστού των μετοχών και του ποσοστού των δικαιωμάτων ψήφου που κατέχει σωρευτικά ένα εκ των μερών ή μια επιχείρηση που προσδιορίζεται στο άρθρο 300·
 β)
 περιγραφή τυχόν ειδικών μετοχών ή ειδικών δικαιωμάτων ψήφου ή άλλων δικαιωμάτων που κατέχει ένα εκ των μερών ή μια επιχείρηση που προσδιορίζεται στο άρθρο 300, όταν τα εν λόγω δικαιώματα διαφοροποιούνται από τα δικαιώματα που συνδέονται με τις γενικές κοινές μετοχές της συγκεκριμένης οντότητας·
 γ)
 την οργανωτική δομή της επιχείρησης· τη σύνθεση του διοικητικού της συμβουλίου ή ισοδύναμου οργάνου που ασκεί άμεσο ή έμμεσο έλεγχο στη συγκεκριμένη επιχείρηση· και διασταυρούμενες συμμετοχές και άλλες συνδέσεις με διάφορες επιχειρήσεις ή ομίλους επιχειρήσεων, όπως προσδιορίζονται στο άρθρο 300·
 δ)
 περιγραφή των κρατικών υπηρεσιών ή των δημόσιων φορέων που ρυθμίζουν ή παρακολουθούν την επιχείρηση, περιγραφή των διαύλων αναφοράς (32), καθώς και των δικαιωμάτων και των πρακτικών των κρατικών ή δημόσιων φορέων όσον αφορά τον διορισμό, την απόλυση ή τις αποδοχές των διευθυντικών στελεχών·
 ε)
 τα ετήσια έσοδα ή το σύνολο των περιουσιακών στοιχείων ή και τα δύο· και
 στ)
 εξαιρέσεις, μη συμμορφούμενα μέτρα, ασυλίες και τυχόν άλλα μέτρα, συμπεριλαμβανομένης τυχόν ευνοϊκότερης μεταχείρισης, που εφαρμόζονται στο έδαφος του μέρους στο οποίο υποβάλλεται το αίτημα για οποιαδήποτε επιχείρηση που προσδιορίζεται στο άρθρο 300.
 3. Τα στοιχεία α) έως ε) της παραγράφου 2 δεν ισχύουν για τις ΜΜΕ, όπως ορίζονται βάσει των νομοθετικών και κανονιστικών διατάξεων του οικείου μέρους.
 4. Καμία από τις διατάξεις των παραγράφων 1 και 2 δεν υποχρεώνει τα μέρη να γνωστοποιούν εμπιστευτικές πληροφορίες οι οποίες δεν συνάδουν με τις οικείες νομοθετικές και κανονιστικές διατάξεις, των οποίων η γνωστοποίηση θα παρεμπόδιζε την επιβολή της νομοθεσίας, θα ήταν με άλλον τρόπο αντίθετη προς το δημόσιο συμφέρον ή θα έθιγε τα έννομα εμπορικά συμφέροντα συγκεκριμένων επιχειρήσεων.
 ΚΕΦΑΛΑΙΟ 12


text:
Διαφάνεια
 Αρθρο 307
 Ορισμοί
 Για τους σκοπούς του παρόντος κεφαλαίου, ισχύουν οι ακόλουθοι ορισμοί:
 α)
 «μέτρα γενικής εφαρμογής»: περιλαμβάνουν νόμους, κανονισμούς, αποφάσεις, διαδικασίες και διοικητικές αποφάσεις γενικής εφαρμογής που ενδέχεται να έχουν αντίκτυπο σε οποιοδήποτε ζήτημα καλύπτεται από την παρούσα συμφωνία· και
 β)
 «ενδιαφερόμενος»: κάθε φυσικό ή νομικό πρόσωπο το οποίο ενδέχεται να επηρεάζεται από ένα μέτρο γενικής εφαρμογής.
 Αρθρο 308
 Στόχος και πεδίο εφαρμογής
 Αναγνωρίζοντας τον αντίκτυπο που μπορεί να έχει το οικείο κανονιστικό περιβάλλον στις μεταξύ τους συναλλαγές και επενδύσεις, τα μέρη παρέχουν προβλέψιμο κανονιστικό περιβάλλον και αποτελεσματικές διαδικασίες για τους οικονομικούς φορείς, ιδίως για τις ΜΜΕ.
 Αρθρο 309
 Δημοσίευση
 1. Έκαστο μέρος μεριμνά ώστε όσον αφορά τα μέτρα γενικής εφαρμογής που λαμβάνονται μετά την έναρξη ισχύος της παρούσας συμφωνίας:
 α)
 να είναι διαθέσιμα άμεσα και εύκολα μέσω επίσημα ορισθέντος μέσου, συμπεριλαμβανομένων των ηλεκτρονικών μέσων, κατά τέτοιον τρόπο ώστε να παρέχεται η δυνατότητα σε κάθε ενδιαφερόμενο να λαμβάνει γνώση των εν λόγω μέτρων·
 β)
 να αναφέρεται σαφώς, στο μέτρο του δυνατού, ο στόχος και το σκεπτικό των εν λόγω μέτρων· και
 γ)
 να παρέχεται επαρκές χρονικό διάστημα μεταξύ της δημοσίευσης και της έναρξης ισχύος των εν λόγω μέτρων, εκτός από δεόντως αιτιολογημένες περιπτώσεις.
 2. Έκαστο μέρος:
 α)
 καταβάλλει κάθε δυνατή προσπάθεια ώστε να δημοσιεύει εγκαίρως κάθε πρόταση για τη λήψη ή τροποποίηση μέτρων γενικής εφαρμογής, συμπεριλαμβανομένης της αιτιολόγησης του στόχου και του σκεπτικού της πρότασης·
 β)
 παρέχει στους ενδιαφερόμενους εύλογες δυνατότητες να διατυπώσουν παρατηρήσεις σχετικά με οποιαδήποτε πρόταση για τη λήψη ή τροποποίηση μέτρου γενικής εφαρμογής, προβλέποντας, ιδίως, επαρκές χρονικό διάστημα για τις δυνατότητες αυτές· και
 γ)
 καταβάλλει κάθε δυνατή προσπάθεια ώστε να λαμβάνει υπόψη τις παρατηρήσεις που υποβάλλουν οι ενδιαφερόμενοι σχετικά με την εν λόγω πρόταση.
 Αρθρο 310
 Αιτήματα παροχής πληροφοριών και σημεία επαφής
 1. Κατά την έναρξη ισχύος της παρούσας συμφωνίας, έκαστο μέρος ορίζει σημείο επαφής προκειμένου να διασφαλίζεται η αποτελεσματική εφαρμογή της παρούσας συμφωνίας και να διευκολύνεται η επικοινωνία μεταξύ των μερών για οποιοδήποτε ζήτημα καλύπτεται από την παρούσα συμφωνία.
 2. Κατόπιν αιτήματος ενός εκ των μερών, το σημείο επαφής του άλλου μέρους υποδεικνύει το αρμόδιο όργανο ή τον αρμόδιο υπάλληλο για το εκάστοτε ζήτημα και παρέχει βοήθεια, στον βαθμό που είναι αναγκαίο, για τη διευκόλυνση της επικοινωνίας με το αιτούν μέρος.
 3. Έκαστο μέρος θεσπίζει ή διατηρεί κατάλληλους μηχανισμούς ανταπόκρισης σε αιτήματα παροχής πληροφοριών από κάθε ενδιαφερόμενο όσον αφορά τα μέτρα γενικής εφαρμογής που προτείνονται ή έχουν τεθεί σε ισχύ, καθώς και την εφαρμογή των μέτρων αυτών. Η υποβολή αιτημάτων παροχής πληροφοριών είναι δυνατή είτε μέσω των σημείων επαφής που δημιουργούνται βάσει της παραγράφου 1 είτε μέσω οποιουδήποτε άλλου μηχανισμού, ανάλογα με την περίπτωση, εκτός εάν θεσπίζεται ειδικός μηχανισμός στην παρούσα συμφωνία.
 4. Έκαστο μέρος θέτει διαδικασίες στη διάθεση κάθε ενδιαφερόμενου που επιδιώκει την εξεύρεση λύσης σε προβλήματα τα οποία έχουν ανακύψει από την εφαρμογή μέτρων γενικής εφαρμογής βάσει της παρούσας συμφωνίας. Οι εν λόγω διαδικασίες δεν θίγουν τις διαδικασίες άσκησης προσφυγής ή δικαστικού ελέγχου που θεσπίζουν ή διατηρούν τα μέρη βάσει της παρούσας συμφωνίας. Ομοίως, δεν θίγουν επίσης τα δικαιώματα και τις υποχρεώσεις


text:
των μερών βάσει του κεφαλαίου 13.
 5. Τα μέρη αναγνωρίζουν ότι οι απαντήσεις που παρέχονται σύμφωνα με το παρόν άρθρο ενδέχεται να μην είναι οριστικές ή νομικά δεσμευτικές, αλλά να εξυπηρετούν απλώς και μόνο σκοπούς ενημέρωσης, εκτός εάν προβλέπεται διαφορετικά από τις αντίστοιχες νομοθετικές ή κανονιστικές διατάξεις των μερών.
 6. Κατόπιν αιτήματος ενός εκ των μερών, το άλλο μέρος παρέχει χωρίς αδικαιολόγητη καθυστέρηση πληροφορίες και απαντήσεις στα ερωτήματα που αφορούν κάθε μέτρο γενικής εφαρμογής ή κάθε πρόταση για τη θέσπιση ή τροποποίηση οποιουδήποτε μέτρου γενικής εφαρμογής που το αιτούν μέρος θεωρεί ότι ενδέχεται να επηρεάσει τη λειτουργία της παρούσας συμφωνίας, ανεξάρτητα από το αν το εν λόγω μέρος είχε προηγουμένως ενημερωθεί για το συγκεκριμένο μέτρο.
 Αρθρο 311
 Διαχείριση μέτρων γενικής εφαρμογής
 Έκαστο μέρος διαχειρίζεται όλα τα μέτρα γενικής εφαρμογής κατά τρόπο ομοιόμορφο, αντικειμενικό, αμερόληπτο και εύλογο. Για τον σκοπό αυτό, κατά την εφαρμογή των εν λόγω μέτρων σε ιδιώτες, αγαθά ή υπηρεσίες του άλλου μέρους σε συγκεκριμένες περιπτώσεις, έκαστο μέρος:
 α)
 καταβάλλει κάθε δυνατή προσπάθεια ώστε οι ενδιαφερόμενοι που επηρεάζονται άμεσα από μια διαδικασία να ενημερώνονται εγκαίρως, σύμφωνα με τις εσωτερικές του διαδικασίες, κατά την κίνηση της διαδικασίας, και η ενημέρωση να περιλαμβάνει περιγραφή της φύσης της διαδικασίας, δήλωση της αρμόδιας δικαστικής αρχής στη δικαιοδοσία της οποίας υπάγεται η διαδικασία που κινείται και γενική περιγραφή τυχόν αμφισβητούμενων ζητημάτων·
 β)
 παρέχει στους ενδιαφερόμενους εύλογη δυνατότητα να υποβάλουν στοιχεία και επιχειρήματα για να υποστηρίξουν τη θέση τους πριν από οποιαδήποτε οριστική διοικητική πράξη, στον βαθμό που το επιτρέπει ο χρόνος, η φύση της διαδικασίας και το δημόσιο συμφέρον· και
 γ)
 διασφαλίζει ότι οι διαδικασίες του βασίζονται στο εσωτερικό του δίκαιο και είναι σύμφωνες με αυτό.
 Αρθρο 312
 Άσκηση δικαστικού ελέγχου και προσφυγής
 1. Έκαστο μέρος θεσπίζει ή διατηρεί, δυνάμει του εσωτερικού δικαίου του, δικαστικά, διαιτητικά ή διοικητικά δικαστήρια ή διαδικασίες με σκοπό τον άμεσο έλεγχο και, εάν συντρέχει λόγος, τη διόρθωση διοικητικών πράξεων που αφορούν ζητήματα τα οποία καλύπτονται από την παρούσα συμφωνία. Τα εν λόγω δικαστήρια ή διαδικασίες διέπονται από αμεροληψία και ανεξαρτησία έναντι της υπηρεσίας ή της αρχής στην οποία έχει ανατεθεί η διοικητική επιβολή, ενώ οι αρμόδιοι δεν έχουν ουσιαστικό συμφέρον από την έκβαση της υπόθεσης.
 2. Έκαστο μέρος διασφαλίζει ότι στα δικαστήρια ή τις διαδικασίες αυτές παρέχεται στους διάδικους το δικαίωμα:
 α)
 εύλογης δυνατότητας να υποστηρίξουν ή να υπερασπιστούν τις θέσεις τους· και
 β)
 έκδοσης απόφασης η οποία βασίζεται στις αποδείξεις και τα στοιχεία που υποβλήθηκαν ή, εάν το απαιτεί το εσωτερικό του δίκαιο, στον φάκελο που συνέταξε η διοικητική αρχή.
 3. Με την επιφύλαξη άσκησης προσφυγής ή περαιτέρω ελέγχου δυνάμει του εσωτερικού του δικαίου, καθένα από τα μέρη μεριμνά ώστε η εν λόγω απόφαση να εφαρμόζεται από την υπηρεσία ή την αρχή όσον αφορά την επίμαχη διοικητική πράξη και να διέπει την πρακτική της συγκεκριμένης υπηρεσίας ή αρχής.
 Αρθρο 313
 Ορθή κανονιστική πρακτική και διοικητική συμπεριφορά
 1. Τα μέρη συνεργάζονται για την προώθηση της κανονιστικής ποιότητας και απόδοσης, μεταξύ άλλων μέσω της ανταλλαγής πληροφοριών και βέλτιστων πρακτικών όσον αφορά τις οικείες διαδικασίες κανονιστικών μεταρρυθμίσεων και την εκτίμηση


text:
των κανονιστικών επιπτώσεων.
 2. Τα μέρη υποστηρίζουν τις αρχές της ορθής διοικητικής συμπεριφοράς και συμφωνούν να συνεργάζονται με σκοπό την προώθησή των εν λόγω αρχών, μεταξύ άλλων μέσω της ανταλλαγής πληροφοριών και βέλτιστων πρακτικών.
 Αρθρο 314
 Εμπιστευτικότητα
 Οι διατάξεις του παρόντος κεφαλαίου δεν υποχρεώνουν τα μέρη να γνωστοποιούν εμπιστευτικές πληροφορίες των οποίων η γνωστοποίηση θα παρεμπόδιζε την επιβολή της νομοθεσίας, θα ήταν με άλλον τρόπο αντίθετη προς το δημόσιο συμφέρον ή θα έθιγε τα έννομα εμπορικά συμφέροντα συγκεκριμένων επιχειρήσεων, δημόσιου ή ιδιωτικού δικαίου.
 Αρθρο 315
 Ειδικές διατάξεις
 Οι διατάξεις του παρόντος κεφαλαίου ισχύουν με την επιφύλαξη τυχόν ειδικών κανόνων που προβλέπονται σε άλλα κεφάλαια της παρούσας συμφωνίας.
 ΚΕΦΑΛΑΙΟ 13
 Επίλυση διαφορών
 Τμήμα Α
 Αντικείμενο και πεδίο εφαρμογής
 Αρθρο 316
 Στόχος
 Στόχος του παρόντος κεφαλαίου είναι η θέσπιση αποτελεσματικού και αποδοτικού μηχανισμού για την αποφυγή και επίλυση οποιασδήποτε διαφοράς μεταξύ των μερών που αφορά την ερμηνεία και την εφαρμογή της παρούσας συμφωνίας, με σκοπό την εξεύρεση, στο μέτρο του δυνατού, αμοιβαίως αποδεκτής λύσης.
 Αρθρο 317
 Πεδίο εφαρμογής
 Οι διατάξεις του παρόντος κεφαλαίου ισχύουν για κάθε διαφορά που αφορά την ερμηνεία και την εφαρμογή των διατάξεων του παρόντος τίτλου, εκτός εάν προβλέπεται διαφορετικά.
 Τμήμα B
 Διαβουλεύσεις και διαμεσολάβηση
 Αρθρο 318
 Διαβουλεύσεις
 1. Τα μέρη επιδιώκουν την επίλυση οποιασδήποτε διαφοράς μέσω της διεξαγωγής διαβουλεύσεων καλή τη πίστει και με στόχο την εξεύρεση αμοιβαίως αποδεκτής λύσης.
 2. Το ενδιαφερόμενο μέρος ζητεί τη διεξαγωγή διαβουλεύσεων διαβιβάζοντας σχετικό γραπτό αίτημα στο άλλο μέρος, με αντίγραφο στην επιτροπή εταιρικής σχέσης, στο οποίο προσδιορίζει το επίμαχο μέτρο, καθώς και τις διατάξεις του παρόντος τίτλου που κρίνει εφαρμοστέες.
 3. Οι διαβουλεύσεις πραγματοποιούνται εντός 30 ημερών από την ημερομηνία παραλαβής του αιτήματος και διεξάγονται στο έδαφος του μέρους στο οποίο απευθύνεται το σχετικό αίτημα, εκτός εάν τα μέρη συμφωνήσουν διαφορετικά. Οι διαβουλεύσεις θεωρείται ότι έχουν ολοκληρωθεί εντός 30 ημερών από την ημερομηνία παραλαβής του αιτήματος, εκτός εάν αμφότερα τα μέρη συμφωνήσουν τη συνέχιση των διαβουλεύσεων. Οι διαβουλεύσεις, και ειδικότερα όλες οι πληροφορίες που γνωστοποιούνται και οι θέσεις που υποστηρίζονται από τα μέρη κατά τη διάρκεια των διαβουλεύσεων, είναι εμπιστευτικού χαρακτήρα και δεν θίγουν τα δικαιώματα κανενός εκ των μερών σε περαιτέρω διαδικασίες.
 4. Οι διαβουλεύσεις για επείγοντα ζητήματα, συμπεριλαμβανομένων εκείνων που αφορούν αναλώσιμα αγαθά, αγαθά ή υπηρεσίες εποχιακού χαρακτήρα ή ενεργειακά ζητήματα, πραγματοποιούνται εντός 15 ημερών από την παραλαβή του αιτήματος από το μέρος στο οποίο απευθύνεται το αίτημα, και θεωρείται ότι έχουν ολοκληρωθεί εντός των εν λόγω 15 ημερών, εκτός εάν αμφότερα τα μέρη συμφωνήσουν τη συνέχισή τους.
 5. Καθένα από τα μέρη που ζητεί τη διεξαγωγή διαβουλεύσεων δύναται να προσφύγει σε διαδικασία διαιτησίας σύμφωνα με το άρθρο 319 εάν:
 α)
 το μέρος στο οποίο απευθύνεται το αίτημα δεν απαντήσει στο αίτημα για τη διεξαγωγή διαβουλεύσεων εντός 10 ημερών από την παραλαβή του·
 β)
 οι διαβουλεύσεις δεν πραγματοποιηθούν εντός των προθεσμιών που ορίζονται στην παράγραφο 3 ή στην παράγραφο 4 του παρόντος άρθρου·
 γ)
 τα μέρη συμφωνήσουν να μην προβούν σε διαβουλεύσεις· ή
 δ)
 οι διαβουλεύσεις ολοκληρωθούν χωρίς να επιτευχθεί αμοιβαίως αποδεκτή λύση.
 6. Κατά τη διάρκεια των διαβουλεύσεων,


text:
έκαστο μέρος παρέχει επαρκή στοιχεία ως προς τα πραγματικά περιστατικά, ούτως ώστε να είναι δυνατή η ολοκληρωμένη εξέταση του τρόπου με τον οποίο το επίμαχο μέτρο θα μπορούσε να επηρεάσει τη λειτουργία και την εφαρμογή των διατάξεων του παρόντος τίτλου. Έκαστο μέρος καταβάλλει κάθε δυνατή προσπάθεια ώστε να εξασφαλίζει τη συμμετοχή προσωπικού των αρμόδιων κρατικών αρχών του το οποίο διαθέτει εμπειρογνωσία στο ζήτημα που αποτελεί αντικείμενο των διαβουλεύσεων.
 Αρθρο 319
 Διαμεσολάβηση
 1. Έκαστο μέρος δύναται ανά πάσα στιγμή να υποβάλει προς το άλλο μέρος αίτημα για την έναρξη διαδικασίας διαμεσολάβησης σχετικά με οποιοδήποτε μέτρο το οποίο επηρεάζει δυσμενώς τις εμπορικές συναλλαγές ή τις επενδύσεις μεταξύ των μερών.
 2. Η διαδικασία διαμεσολάβησης κινείται, διεξάγεται και περατώνεται σύμφωνα με τον μηχανισμό διαμεσολάβησης.
 3. Η επιτροπή εταιρικής σχέσης θεσπίζει με απόφαση τον μηχανισμό διαμεσολάβησης κατά την πρώτη της συνεδρίαση και δύναται να αποφασίσει τροποποιήσεις επί του εν λόγω μηχανισμού.
 Τμήμα Γ
 Διαδικασίες επίλυσης διαφορών
 Υποτμήμα Ι
 Διαδικασία διαιτησίας
 Αρθρο 320
 Κίνηση της διαδικασίας διαιτησίας
 1. Εάν τα μέρη δεν κατορθώσουν να επιλύσουν τη διαφορά στο πλαίσιο διαβουλεύσεων, όπως προβλέπεται στο άρθρο 318, το μέρος που υπέβαλε αίτημα για τη διεξαγωγή διαβουλεύσεων δύναται να ζητήσει τη σύσταση ειδικής ομάδας διαιτησίας σύμφωνα με τις διατάξεις του παρόντος άρθρου.
 2. Το αίτημα για τη σύσταση ειδικής ομάδας διαιτησίας διαβιβάζεται γραπτώς στο άλλο μέρος και στην επιτροπή εταιρικής σχέσης. Το καταγγέλλον μέρος προσδιορίζει στο αίτημά του το επίμαχο μέτρο και παραθέτει τους λόγους για τους οποίους το συγκεκριμένο μέτρο συνιστά παραβίαση των διατάξεων του παρόντος τίτλου κατά τρόπο ώστε να παρουσιάζεται με σαφήνεια η νομική βάση της καταγγελίας.
 Αρθρο 321
 Σύσταση της ειδικής ομάδας διαιτησίας
 1. Συστήνεται ειδική ομάδα διαιτησίας, η οποία απαρτίζεται από τρεις διαιτητές.
 2. Εντός προθεσμίας 14 ημερών από τη διαβίβαση του γραπτού αιτήματος για τη σύσταση ειδικής ομάδας διαιτησίας στο μέρος κατά του οποίου στρέφεται η καταγγελία, τα μέρη διαβουλεύονται για την επίτευξη συμφωνίας σχετικά με τη σύνθεση της ειδικής ομάδας διαιτησίας.
 3. Σε περίπτωση αδυναμίας των μερών να συμφωνήσουν ως προς τη σύνθεση της ειδικής ομάδας διαιτησίας εντός της προθεσμίας που ορίζεται στην παράγραφο 2 του παρόντος άρθρου, κάθε μέρος, εντός πέντε ημερών από τη λήξη της προθεσμίας που ορίζεται στην εν λόγω παράγραφο, διορίζει έναν διαιτητή από τον υποκατάλογο του εν λόγω μέρους ο οποίος περιλαμβάνεται στον κατάλογο που καταρτίζεται δυνάμει του άρθρου 339. Σε περίπτωση αδυναμίας ενός εκ των μερών να διορίσει διαιτητή, και κατόπιν αιτήματος του άλλου μέρους, ο διαιτητής επιλέγεται με κλήρωση από τον πρόεδρο της επιτροπής εταιρικής σχέσης, ή από τον αναπληρωτή του, από τον υποκατάλογο του εν λόγω μέρους ο οποίος περιλαμβάνεται στον κατάλογο που καταρτίζεται δυνάμει του άρθρου 339.
 4. Εκτός εάν τα μέρη καταλήξουν σε συμφωνία σχετικά με τον πρόεδρο της ειδικής ομάδας διαιτησίας εντός της προθεσμίας που ορίζεται στην παράγραφο 2 του παρόντος άρθρου, ο πρόεδρος της επιτροπής εταιρικής σχέσης, ή ο αναπληρωτής του, επιλέγει με κλήρωση, κατόπιν αιτήματος ενός εκ των μερών, τον πρόεδρο της ειδικής ομάδας διαιτησίας από τον υποκατάλογο προέδρων ο οποίος περιλαμβάνεται στον κατάλογο που καταρτίζεται δυνάμει του άρθρου


text:
339.
 5. Ο πρόεδρος της επιτροπής εταιρικής σχέσης, ή ο αναπληρωτής του, επιλέγει τους διαιτητές εντός πέντε ημερών από την ημερομηνία του αιτήματος που αναφέρεται στην παράγραφο 3 ή στην παράγραφο 4.
 6. Ως ημερομηνία σύστασης της ειδικής ομάδας διαιτησίας λογίζεται η ημερομηνία κατά την οποία και οι τρεις επιλεχθέντες διαιτητές κοινοποίησαν την αποδοχή του διορισμού τους σύμφωνα με τον εσωτερικό κανονισμό.
 7. Σε περίπτωση που οποιοσδήποτε από τους καταλόγους που προβλέπονται στο άρθρο 339 δεν έχει καταρτιστεί ή δεν περιέχει αρκετά ονόματα κατά τον χρόνο υποβολής του αιτήματος που αναφέρεται στην παράγραφο 3 ή στην παράγραφο 4 του παρόντος άρθρου, οι διαιτητές επιλέγονται με κλήρωση από τα άτομα που έχουν προταθεί επισήμως από ένα εκ των μερών ή από αμφότερα τα μέρη.
 Αρθρο 322
 Εντολή
 1. Εκτός εάν τα μέρη συμφωνήσουν διαφορετικά εντός πέντε εργάσιμων ημερών από την ημερομηνία επιλογής των διαιτητών, η εντολή της ειδικής ομάδας διαιτησίας είναι η εξής:
 «Να εξετάζει, με βάση τις οικείες διατάξεις του τίτλου V της παρούσας συμφωνίας που επικαλούνται τα μέρη της διαφοράς, το ζήτημα που αναφέρεται στο αίτημα για τη σύσταση της ειδικής ομάδας διαιτησίας, να αποφαίνεται ως προς το συμβιβάσιμο του υπό εξέταση μέτρου με τις εν λόγω οικείες διατάξεις και να διαβιβάζει σχετική έκθεση σύμφωνα με τα άρθρα 324, 325, 326 και 338 της παρούσας συμφωνίας.»
 2. Τα μέρη κοινοποιούν τη συμφωνηθείσα εντολή στην ειδική ομάδα διαιτησίας εντός τριών ημερών από την ημερομηνία της συμφωνίας τους.
 Αρθρο 323
 Έκδοση προκαταρκτικής απόφασης από την ειδική ομάδα διαιτησίας σε υποθέσεις επείγοντος χαρακτήρα
 Εάν ένα εκ των μερών υποβάλει σχετικό αίτημα, η ειδική ομάδα διαιτησίας εκδίδει, εντός προθεσμίας 10 ημερών από τη σύστασή της, απόφαση με την οποία κρίνει αν η συγκεκριμένη υπόθεση είναι επείγοντος χαρακτήρα. Το εν λόγω αίτημα προς την ειδική ομάδα διαιτησίας κοινοποιείται συγχρόνως στο άλλο μέρος.
 Αρθρο 324
 Εκθέσεις της ειδικής ομάδας διαιτησίας
 1. Η ειδική ομάδα διαιτησίας διαβιβάζει στα μέρη ενδιάμεση έκθεση, στην οποία αναφέρονται τα πραγματικά περιστατικά, η δυνατότητα εφαρμογής των συναφών διατάξεων και το βασικό σκεπτικό των διαπιστώσεων και συστάσεων που διατυπώνει.
 2. Εντός προθεσμίας 14 ημερών από την ημερομηνία παραλαβής της ενδιάμεσης έκθεσης, έκαστο μέρος δύναται να διαβιβάσει στην ειδική ομάδα διαιτησίας γραπτό αίτημα για την επανεξέταση συγκεκριμένων πτυχών της ενδιάμεσης έκθεσης. Το εν λόγω αίτημα κοινοποιείται συγχρόνως στο άλλο μέρος.
 3. Αφού εξετάσει τυχόν γραπτές παρατηρήσεις των μερών σχετικά με την ενδιάμεση έκθεση, η ειδική ομάδα διαιτησίας δύναται να τροποποιήσει την έκθεσή της και να προβεί σε οποιαδήποτε περαιτέρω εξέταση κρίνει σκόπιμη.
 4. Στην τελική της έκθεση, η ειδική ομάδα διαιτησίας αναφέρει τα πραγματικά περιστατικά, τη δυνατότητα εφαρμογής των συναφών διατάξεων του παρόντος τίτλου και το βασικό σκεπτικό των διαπιστώσεων και των συμπερασμάτων που διατυπώνει. Η τελική έκθεση περιλαμβάνει ικανοποιητική εξέταση των επιχειρημάτων που προβλήθηκαν κατά το στάδιο της ενδιάμεσης επανεξέτασης και σαφείς απαντήσεις στις ερωτήσεις και τις παρατηρήσεις των μερών.
 Αρθρο 325
 Ενδιάμεση έκθεση της ειδικής ομάδας διαιτησίας
 1. Το αργότερο εντός 90 ημερών από την ημερομηνία σύστασής της, η ειδική ομάδα διαιτησίας διαβιβάζει στα μέρη ενδιάμεση έκθεση. Σε περίπτωση που η


text:
ειδική ομάδα διαιτησίας κρίνει ότι η εν λόγω προθεσμία δεν μπορεί να τηρηθεί, ο πρόεδρός της ενημερώνει εγγράφως τα μέρη και την επιτροπή εταιρικής σχέσης, αναφέροντας τους λόγους της καθυστέρησης και την ημερομηνία κατά την οποία η ειδική ομάδα διαιτησίας προτίθεται να διαβιβάσει την ενδιάμεση έκθεσή της. Σε κάθε περίπτωση, η ενδιάμεση έκθεση διαβιβάζεται το αργότερο εντός 120 ημερών από την ημερομηνία σύστασης της ειδικής ομάδας διαιτησίας.
 2. Στις επείγουσες περιπτώσεις που αναφέρονται στο άρθρο 323, συμπεριλαμβανομένων των περιπτώσεων που αφορούν αναλώσιμα αγαθά, αγαθά ή υπηρεσίες εποχιακού χαρακτήρα ή ενεργειακά ζητήματα, η ειδική ομάδα διαιτησίας καταβάλλει κάθε δυνατή προσπάθεια ώστε να διαβιβάσει την ενδιάμεση έκθεσή της εντός προθεσμίας 45 ημερών και, σε κάθε περίπτωση, το αργότερο εντός 60 ημερών από την ημερομηνία σύστασής της.
 3. Εντός προθεσμίας 14 ημερών από την παραλαβή της ενδιάμεσης έκθεσης, έκαστο μέρος μπορεί να ζητήσει γραπτώς από την ειδική ομάδα διαιτησίας να επανεξετάσει συγκεκριμένες πτυχές της ενδιάμεσης έκθεσης δυνάμει του άρθρου 324 παράγραφος 2. Το εν λόγω αίτημα κοινοποιείται συγχρόνως στο άλλο μέρος. Εντός προθεσμίας επτά ημερών από τη διαβίβαση του γραπτού αιτήματος ενός εκ των μερών στην ειδική ομάδα διαιτησίας, το άλλο μέρος μπορεί να διατυπώσει παρατηρήσεις επί του εν λόγω αιτήματος.
 Αρθρο 326
 Τελική έκθεση της ειδικής ομάδας διαιτησίας
 1. Εντός προθεσμίας 120 ημερών από την ημερομηνία σύστασής της, η ειδική ομάδα διαιτησίας διαβιβάζει στα μέρη και στην επιτροπή εταιρικής σχέσης την τελική της έκθεση. Σε περίπτωση που η ειδική ομάδα διαιτησίας κρίνει ότι η εν λόγω προθεσμία δεν μπορεί να τηρηθεί, ο πρόεδρός της ενημερώνει γραπτώς τα μέρη και την επιτροπή εταιρικής σχέσης, αναφέροντας τους λόγους της καθυστέρησης και την ημερομηνία κατά την οποία η ειδική ομάδα διαιτησίας προτίθεται να διαβιβάσει την τελική της έκθεση. Σε κάθε περίπτωση, η τελική έκθεση διαβιβάζεται το αργότερο εντός 150 ημερών από την ημερομηνία σύστασης της ειδικής ομάδας διαιτησίας.
 2. Στις επείγουσες περιπτώσεις που αναφέρονται στο άρθρο 323, συμπεριλαμβανομένων των περιπτώσεων που αφορούν αναλώσιμα αγαθά, αγαθά ή υπηρεσίες εποχιακού χαρακτήρα ή ενεργειακά ζητήματα, η ειδική ομάδα διαιτησίας καταβάλλει κάθε δυνατή προσπάθεια ώστε να διαβιβάσει την τελική της έκθεση εντός 60 ημερών από την ημερομηνία σύστασής της. Σε κάθε περίπτωση, η τελική έκθεση διαβιβάζεται το αργότερο εντός 75 ημερών από την ημερομηνία σύστασης της ειδικής ομάδας διαιτησίας.
 Υποτμήμα ΙΙ
 Συμμόρφωση
 Αρθρο 327
 Συμμόρφωση προς την τελική έκθεση της ειδικής ομάδας διαιτησίας
 Το μέρος κατά του οποίου στρέφεται η καταγγελία λαμβάνει τα αναγκαία μέτρα για την άμεση και καλή τη πίστει συμμόρφωση προς την τελική έκθεση της ειδικής ομάδας διαιτησίας προκειμένου να συμμορφωθεί προς τις διατάξεις του παρόντος τίτλου.
 Αρθρο 328
 Εύλογη χρονική περίοδος συμμόρφωσης
 1. Εάν δεν είναι εφικτή η άμεση συμμόρφωση, τα μέρη καταβάλλουν κάθε δυνατή προσπάθεια ώστε να συμφωνήσουν τη χρονική περίοδο που είναι αναγκαία για τη συμμόρφωση προς την τελική έκθεση. Στην περίπτωση αυτή, και το αργότερο εντός 30 ημερών από την ημερομηνία παραλαβής της τελικής έκθεσης, το μέρος κατά του οποίου στρέφεται η καταγγελία διαβιβάζει στο καταγγέλλον μέρος και στην επιτροπή εταιρικής σχέσης κοινοποίηση σχετικά με τη χρονική περίοδο που θα απαιτηθεί για


text:
τη συμμόρφωσή του («εύλογη χρονική περίοδος»).
 2. Σε περίπτωση διαφωνίας μεταξύ των μερών ως προς τη διάρκεια της εύλογης χρονικής περιόδου, το καταγγέλλον μέρος δύναται, εντός προθεσμίας 20 ημερών από την ημερομηνία παραλαβής της κοινοποίησης που αναφέρεται στην παράγραφο 1, να ζητήσει γραπτώς από την αρχική ειδική ομάδα διαιτησίας να προσδιορίσει τη διάρκεια της εύλογης χρονικής περιόδου. Το εν λόγω αίτημα διαβιβάζεται συγχρόνως στο άλλο μέρος και στην επιτροπή εταιρικής σχέσης. Η ειδική ομάδα διαιτησίας διαβιβάζει την απόφασή της σχετικά με την εύλογη χρονική περίοδο στα μέρη και στην επιτροπή εταιρικής σχέσης εντός προθεσμίας 20 ημερών από την ημερομηνία παραλαβής του αιτήματος.
 3. Το μέρος κατά του οποίου στρέφεται η καταγγελία κοινοποιεί γραπτώς στο καταγγέλλον μέρος την πρόοδο που σημειώνει όσον αφορά τη συμμόρφωσή του προς την τελική έκθεση. Η εν λόγω κοινοποίηση πραγματοποιείται γραπτώς και διαβιβάζεται τουλάχιστον έναν μήνα πριν από την εκπνοή της εύλογης χρονικής περιόδου.
 4. Η εύλογη χρονική περίοδος μπορεί να παραταθεί κατόπιν αμοιβαίας συμφωνίας των μερών.
 Αρθρο 329
 Επανεξέταση των μέτρων που ελήφθησαν για τη συμμόρφωση προς την τελική έκθεση της ειδικής ομάδας διαιτησίας
 1. Το μέρος κατά του οποίου στρέφεται η καταγγελία κοινοποιεί στο καταγγέλλον μέρος και στην επιτροπή εταιρικής σχέσης κάθε μέτρο που έχει λάβει για τη συμμόρφωση προς την τελική έκθεση. Η εν λόγω κοινοποίηση διαβιβάζεται πριν από τη λήξη της εύλογης χρονικής περιόδου.
 2. Σε περίπτωση διαφωνίας μεταξύ των μερών όσον αφορά την ύπαρξη ή τη συνέπεια τυχόν μέτρου που έχει κοινοποιηθεί δυνάμει της παραγράφου 1 με τις διατάξεις του παρόντος τίτλου, το καταγγέλλον μέρος δύναται να ζητήσει γραπτώς από την αρχική ειδική ομάδα διαιτησίας να αποφανθεί επί του θέματος αυτού. Το σχετικό αίτημα κοινοποιείται συγχρόνως στο μέρος κατά του οποίου στρέφεται η καταγγελία. Στο εν λόγω αίτημα προσδιορίζεται το συγκεκριμένο επίμαχο μέτρο και παρατίθενται οι λόγοι για τους οποίους το εν λόγω μέτρο δεν συνάδει με τις καλυπτόμενες διατάξεις κατά τρόπο ώστε να παρουσιάζεται με σαφήνεια η νομική βάση της καταγγελίας. Η ειδική ομάδα διαιτησίας διαβιβάζει την έκθεσή της στα μέρη και στην επιτροπή εταιρικής σχέσης εντός προθεσμίας 45 ημερών από την ημερομηνία παραλαβής του αιτήματος.
 Αρθρο 330
 Προσωρινά μέτρα αποκατάστασης σε περίπτωση μη συμμόρφωσης
 1. Εάν το μέρος κατά του οποίου στρέφεται η καταγγελία παραλείψει να κοινοποιήσει τυχόν μέτρο που έχει λάβει για τη συμμόρφωσή του προς την τελική έκθεση της ειδικής ομάδας διαιτησίας πριν από τη λήξη της εύλογης χρονικής περιόδου, ή εάν η ειδική ομάδα διαιτησίας αποφανθεί ότι δεν έχουν ληφθεί μέτρα συμμόρφωσης ή ότι το μέτρο που έχει κοινοποιηθεί βάσει του άρθρου 329 παράγραφος 1 δεν συνάδει με τις υποχρεώσεις του εν λόγω μέρους δυνάμει των διατάξεων του παρόντος τίτλου, το μέρος κατά του οποίου στρέφεται η καταγγελία υποβάλλει προσφορά για προσωρινή αποζημίωση, εφόσον το ζητήσει το καταγγέλλον μέρος και κατόπιν διαβουλεύσεων με το εν λόγω μέρος.
 2. Εάν το καταγγέλλον μέρος αποφασίσει να μην ζητήσει προσφορά για προσωρινή αποζημίωση δυνάμει της παραγράφου 1 ή, σε περίπτωση που υποβάλει σχετικό αίτημα, εάν δεν επιτευχθεί συμφωνία όσον αφορά την αποζημίωση εντός προθεσμίας 30 ημερών είτε από την


text:
ημερομηνία λήξης της εύλογης χρονικής περιόδου είτε από την ημερομηνία διαβίβασης της έκθεσης της ειδικής ομάδας διαιτησίας βάσει του άρθρου 329 παράγραφος 2, το καταγγέλλον μέρος δικαιούται, κατόπιν κοινοποίησης προς το άλλο μέρος και προς την επιτροπή εταιρικής σχέσης, να αναστείλει τις υποχρεώσεις που απορρέουν από τις διατάξεις του παρόντος τίτλου. Στην κοινοποίηση προσδιορίζεται το επίπεδο αναστολής των υποχρεώσεων, το οποίο δεν υπερβαίνει το επίπεδο που ισοδυναμεί με την ολική ή μερική αναίρεση των οφελών λόγω της παραβίασης. Το καταγγέλλον μέρος δύναται να εφαρμόσει την αναστολή 10 ημέρες από την ημερομηνία παραλαβής της κοινοποίησης από το μέρος κατά του οποίου στρέφεται η καταγγελία, εκτός εάν το εν λόγω μέρος έχει ζητήσει διαδικασία διαιτησίας βάσει της παραγράφου 3 του παρόντος άρθρου.
 3. Εάν το μέρος κατά του οποίου στρέφεται η καταγγελία θεωρεί ότι η σκοπούμενη αναστολή των υποχρεώσεων υπερβαίνει το επίπεδο που ισοδυναμεί με την ολική ή μερική αναίρεση των οφελών λόγω της παραβίασης, δύναται να ζητήσει γραπτώς από την αρχική ειδική ομάδα διαιτησίας να αποφανθεί επί του θέματος αυτού. Το σχετικό αίτημα κοινοποιείται στο καταγγέλλον μέρος και στην επιτροπή εταιρικής σχέσης πριν από την εκπνοή της χρονικής περιόδου των 10 ημερών που αναφέρεται στην παράγραφο 2. Η αρχική ειδική ομάδα διαιτησίας διαβιβάζει την έκθεσή της σχετικά με το επίπεδο αναστολής των υποχρεώσεων στα μέρη και στην επιτροπή εταιρικής σχέσης εντός προθεσμίας 30 ημερών από την ημερομηνία διαβίβασης του σχετικού αιτήματος. Οι υποχρεώσεις δεν αναστέλλονται έως ότου η αρχική ειδική ομάδα διαιτησίας διαβιβάσει την έκθεσή της. Η αναστολή συνάδει με την έκθεση της ειδικής ομάδας διαιτησίας σχετικά με το επίπεδο της αναστολής.
 4. Η αναστολή των υποχρεώσεων και η αποζημίωση που προβλέπονται στο παρόν άρθρο είναι προσωρινού χαρακτήρα και δεν εφαρμόζονται έπειτα από τις ακόλουθες περιπτώσεις:
 α)
 τα μέρη έχουν καταλήξει σε αμοιβαίως αποδεκτή λύση δυνάμει του άρθρου 334·
 β)
 τα μέρη έχουν συμφωνήσει ότι το μέτρο που κοινοποιείται δυνάμει του άρθρου 329 παράγραφος 1 διασφαλίζει τη συμμόρφωση του μέρους κατά του οποίου στρέφεται η καταγγελία προς τις διατάξεις του παρόντος τίτλου· ή
 γ)
 έχουν ανακληθεί ή τροποποιηθεί όλα τα μέτρα για τα οποία η ειδική ομάδα διαιτησίας έχει διαπιστώσει ότι δεν συνάδουν με τις διατάξεις του παρόντος τίτλου, ούτως ώστε να διασφαλιστεί η συμμόρφωσή τους προς τις εν λόγω διατάξεις, όπως ορίζεται στο άρθρο 329 παράγραφος 2.
 Αρθρο 331
 Επανεξέταση μέτρων που ελήφθησαν για τη συμμόρφωση μετά τη θέσπιση προσωρινών μέτρων αποκατάστασης σε περίπτωση μη συμμόρφωσης
 1. Το μέρος κατά του οποίου στρέφεται η καταγγελία κοινοποιεί στο καταγγέλλον μέρος και στην επιτροπή εταιρικής σχέσης το μέτρο που έλαβε για τη συμμόρφωσή του προς την έκθεση της ειδικής ομάδας διαιτησίας κατόπιν της αναστολής των παραχωρήσεων ή της εφαρμογής προσωρινής αποζημίωσης, ανάλογα με την περίπτωση. Εξαιρουμένων των περιπτώσεων της παραγράφου 2, το καταγγέλλον μέρος προβαίνει σε άρση της αναστολής των παραχωρήσεων εντός προθεσμίας 30 ημερών από την παραλαβή της κοινοποίησης. Στις περιπτώσεις αίτησης αποζημίωσης, και εξαιρουμένων των περιπτώσεων της παραγράφου 2, το μέρος κατά του οποίου στρέφεται η καταγγελία δύναται να ζητήσει την ανάκληση της εν λόγω αίτησης αποζημίωσης εντός προθεσμίας 30


text:
ημερών από την ημερομηνία της κοινοποίησης σχετικά με τη συμμόρφωσή του προς την έκθεση της ειδικής ομάδας διαιτησίας.
 2. Εάν τα μέρη δεν καταλήξουν σε συμφωνία σχετικά με το κατά πόσον το κοινοποιηθέν μέτρο διασφαλίζει τη συμμόρφωση του μέρους κατά του οποίου στρέφεται η καταγγελία προς τις καλυπτόμενες διατάξεις εντός προθεσμίας 30 ημερών από την ημερομηνία παραλαβής της κοινοποίησης, το καταγγέλλον μέρος ζητεί γραπτώς από την αρχική ειδική ομάδα διαιτησίας να αποφανθεί επί του θέματος αυτού. Το εν λόγω αίτημα διαβιβάζεται συγχρόνως στο άλλο μέρος και στην επιτροπή εταιρικής σχέσης. Η έκθεση της ειδικής ομάδας διαιτησίας διαβιβάζεται στα μέρη και στην επιτροπή εταιρικής σχέσης εντός προθεσμίας 45 ημερών από την ημερομηνία υποβολής του αιτήματος. Εάν η ειδική ομάδα διαιτησίας αποφανθεί ότι το ληφθέν μέτρο συμμόρφωσης συνάδει με τις διατάξεις του παρόντος τίτλου, ανακαλείται η αναστολή των υποχρεώσεων ή η αποζημίωση, ανάλογα με την περίπτωση. Εάν η ειδική ομάδα διαιτησίας αποφανθεί ότι το μέτρο που κοινοποιήθηκε από το μέρος κατά του οποίου στρέφεται η καταγγελία δυνάμει της παραγράφου 1 δεν συμμορφώνεται προς τις διατάξεις του παρόντος τίτλου, το επίπεδο αναστολής των υποχρεώσεων ή της αποζημίωσης προσαρμόζεται, κατά περίπτωση, βάσει της έκθεσης της ειδικής ομάδας διαιτησίας.
 Υποτμήμα III
 Κοινές διατάξεις
 Αρθρο 332
 Αντικατάσταση διαιτητών
 Εάν στο πλαίσιο διαδικασίας διαιτησίας δυνάμει του παρόντος κεφαλαίου η αρχική ειδική ομάδα διαιτησίας ή ορισμένα από τα μέλη της δεν είναι σε θέση να συμμετάσχουν ή αποσυρθούν ή πρέπει να αντικατασταθούν λόγω μη συμμόρφωσής τους με τις απαιτήσεις του κώδικα δεοντολογίας, εφαρμόζεται η διαδικασία που προβλέπεται στο άρθρο 321. Η προθεσμία διαβίβασης της έκθεσης μπορεί να παραταθεί για το χρονικό διάστημα που απαιτείται για τον διορισμό νέου διαιτητή έως 20 ημέρες κατ’ ανώτατο όριο.
 Αρθρο 333
 Αναστολή και περάτωση των διαδικασιών διαιτησίας και συμμόρφωσης
 Κατόπιν αιτήματος αμφότερων των μερών, η ειδική ομάδα διαιτησίας αναστέλλει ανά πάσα στιγμή τις εργασίες της για χρονική περίοδο που συμφωνείται από τα μέρη και η οποία δεν υπερβαίνει τους 12 διαδοχικούς μήνες. Η ειδική ομάδα διαιτησίας ξεκινά εκ νέου τις εργασίες της είτε πριν από τη λήξη της εν λόγω περιόδου, κατόπιν γραπτού αιτήματος αμφοτέρων των μερών, είτε στο τέλος της περιόδου αυτής, κατόπιν γραπτού αιτήματος ενός εκ των μερών. Το αιτούν μέρος ενημερώνει σχετικά τον πρόεδρο της επιτροπής εταιρικής σχέσης και το άλλο μέρος. Σε περίπτωση που η επανέναρξη των εργασιών της ειδικής ομάδας διαιτησίας δεν ζητηθεί από ένα εκ των μερών κατά τη λήξη της συμφωνηθείσας περιόδου αναστολής, η διαδικασία περατώνεται. Σε περίπτωση αναστολής των εργασιών της ειδικής ομάδας διαιτησίας, οι σχετικές χρονικές περίοδοι βάσει του παρόντος κεφαλαίου παρατείνονται για χρονική περίοδο ίσης διάρκειας με την περίοδο αναστολής των εργασιών της ειδικής ομάδας διαιτησίας.
 Αρθρο 334
 Αμοιβαίως αποδεκτή λύση
 1. Τα μέρη δύνανται ανά πάσα στιγμή να καταλήξουν σε αμοιβαίως αποδεκτή λύση για διαφορά που διέπεται από τις διατάξεις του παρόντος κεφαλαίου.
 2. Εάν επιτευχθεί αμοιβαίως αποδεκτή λύση στο πλαίσιο των διαδικασιών της ειδικής ομάδας ή της διαδικασίας διαμεσολάβησης, τα μέρη κοινοποιούν την εν λόγω λύση στην επιτροπή εταιρικής σχέσης και στον πρόεδρο της ειδικής ομάδας διαιτησίας ή στον διαμεσολαβητή,


text:
κατά περίπτωση. Με την εν λόγω κοινοποίηση περατώνονται και οι διαδικασίες της ειδικής ομάδας διαιτησίας ή οι διαδικασίες διαμεσολάβησης.
 3. Έκαστο μέρος λαμβάνει τα μέτρα που είναι αναγκαία για την εφαρμογή της αμοιβαίως αποδεκτής λύσης εντός της συμφωνηθείσας χρονικής περιόδου. Το αργότερο έως τη λήξη της συμφωνηθείσας χρονικής περιόδου, το μέρος που προβαίνει στην εφαρμογή ενημερώνει γραπτώς το άλλο μέρος για τα μέτρα που έχει λάβει με σκοπό την εφαρμογή της αμοιβαίως αποδεκτής λύσης.
 Αρθρο 335
 Εσωτερικός κανονισμός και κώδικας δεοντολογίας
 1. Οι διαδικασίες επίλυσης διαφορών βάσει του παρόντος κεφαλαίου διέπονται από τις διατάξεις του παρόντος κεφαλαίου, του εσωτερικού κανονισμού και του κώδικα δεοντολογίας.
 2. Η επιτροπή εταιρικής σχέσης θεσπίζει με απόφαση τον εσωτερικό κανονισμό και τον κώδικα δεοντολογίας κατά την πρώτη της συνεδρίαση και δύναται να αποφασίσει σχετικές τροποποιήσεις.
 3. Οι ακροάσεις της ειδικής ομάδας διαιτησίας είναι δημόσιες, εκτός εάν προβλέπεται διαφορετικά στον εσωτερικό κανονισμό.
 Αρθρο 336
 Πληροφορίες και τεχνικές συμβουλές
 1. Η ειδική ομάδα διαιτησίας δύναται, είτε κατόπιν αιτήματος ενός εκ των μερών που κοινοποιείται συγχρόνως στην ειδική ομάδα διαιτησίας και στο άλλο μέρος είτε με δική της πρωτοβουλία, να ζητεί την παροχή πληροφοριών τις οποίες κρίνει απαραίτητες για την εκτέλεση των καθηκόντων της, μεταξύ άλλων και από τα μέρη που εμπλέκονται στη διαφορά. Τα μέρη απαντούν άμεσα και εμπεριστατωμένα σε οποιοδήποτε αίτημα παροχής των εν λόγω πληροφοριών από την ειδική ομάδα διαιτησίας.
 2. Η ειδική ομάδα διαιτησίας δύναται, είτε κατόπιν αιτήματος ενός εκ των μερών που κοινοποιείται συγχρόνως στην ειδική ομάδα διαιτησίας και στο άλλο μέρος είτε με δική της πρωτοβουλία, να ζητεί την παροχή πληροφοριών τις οποίες κρίνει απαραίτητες για την εκτέλεση των καθηκόντων της. Η ειδική ομάδα διαιτησίας έχει το δικαίωμα να ζητεί τη γνώμη εμπειρογνωμόνων, εάν το κρίνει σκόπιμο. Πριν από την επιλογή των εμπειρογνωμόνων, η ειδική ομάδα διαιτησίας προβαίνει σε διαβούλευση με τα μέρη.
 3. Τα φυσικά ή νομικά πρόσωπα που είναι εγκατεστημένα στο έδαφος ενός εκ των μερών δύνανται να υποβάλουν φιλικές (amicus curiae) παρατηρήσεις στην ειδική ομάδα διαιτησίας σύμφωνα με τον εσωτερικό κανονισμό.
 4. Όλες οι πληροφορίες που λαμβάνονται δυνάμει του παρόντος άρθρου γνωστοποιούνται και στα δύο μέρη για τη διατύπωση σχετικών παρατηρήσεων.
 Αρθρο 337
 Κανόνες ερμηνείας
 Η ειδική ομάδα διαιτησίας ερμηνεύει τις διατάξεις του παρόντος τίτλου σύμφωνα με τους εθιμικούς κανόνες ερμηνείας του δημόσιου διεθνούς δικαίου, συμπεριλαμβανομένων των κωδικοποιημένων διατάξεων που περιλαμβάνονται στη σύμβαση της Βιέννης του 1969 περί του δικαίου των Συνθηκών. Η ειδική ομάδα διαιτησίας λαμβάνει επίσης υπόψη τις σχετικές ερμηνείες που περιέχονται στις εκθέσεις των ειδικών ομάδων του ΠΟΕ και του δευτεροβάθμιου δικαιοδοτικού οργάνου, οι οποίες έχουν εγκριθεί από το όργανο επίλυσης διαφορών του ΠΟΕ. Οι εκθέσεις της ειδικής ομάδας διαιτησίας δεν πρέπει να αυξάνουν ούτε να μειώνουν τα δικαιώματα και τις υποχρεώσεις των μερών που απορρέουν από την παρούσα συμφωνία.
 Αρθρο 338
 Αποφάσεις και εκθέσεις της ειδικής ομάδας διαιτησίας
 1. Η ειδική ομάδα διαιτησίας καταβάλλει κάθε δυνατή προσπάθεια ώστε όλες οι αποφάσεις της να λαμβάνονται με συναίνεση. Εντούτοις, σε περίπτωση που δεν είναι δυνατόν να ληφθεί απόφαση με συναίνεση, η σχετική απόφαση λαμβάνεται κατά πλειοψηφία. Δεν


text:
δημοσιεύονται σε καμία περίπτωση οι μειοψηφούσες γνώμες των διαιτητών.
 2. Στην έκθεσή της, η ειδική ομάδα διαιτησίας αναφέρει τα πραγματικά περιστατικά, τη δυνατότητα εφαρμογής των συναφών διατάξεων και το βασικό σκεπτικό των διαπιστώσεων και των συμπερασμάτων που διατυπώνει.
 3. Οι αποφάσεις και οι εκθέσεις της ειδικής ομάδας διαιτησίας γίνονται αποδεκτές από τα μέρη ανεπιφύλακτα και δεν δημιουργούν δικαιώματα ή υποχρεώσεις για φυσικά ή νομικά πρόσωπα.
 4. Η επιτροπή εταιρικής σχέσης καθιστά την έκθεση της ειδικής ομάδας διαιτησίας διαθέσιμη στο κοινό, με την επιφύλαξη της προστασίας των εμπιστευτικών πληροφοριών, όπως προβλέπεται στον εσωτερικό κανονισμό.
 Τμήμα Δ
 Γενικές διατάξεις
 Αρθρο 339
 Κατάλογος διαιτητών
 1. Το αργότερο εντός έξι μηνών από την έναρξη ισχύος της παρούσας συμφωνίας, και βάσει των προτάσεων που έχουν υποβάλει τα μέρη, η επιτροπή εταιρικής σχέσης καταρτίζει κατάλογο τουλάχιστον 15 ατόμων τα οποία είναι πρόθυμα και ικανά να εκτελέσουν χρέη διαιτητή. Ο κατάλογος περιλαμβάνει τρεις υποκαταλόγους: έναν υποκατάλογο για κάθε μέρος και έναν υποκατάλογο φυσικών προσώπων, τα οποία δεν είναι υπήκοοι κανενός εκ των μερών, προκειμένου να εκτελέσουν χρέη προέδρου της ειδικής ομάδας διαιτησίας. Κάθε υποκατάλογος περιλαμβάνει τουλάχιστον πέντε άτομα. Η επιτροπή εταιρικής σχέσης μεριμνά ώστε ο κατάλογος να διατηρείται πάντα σε αυτό το επίπεδο.
 2. Οι διαιτητές διαθέτουν αποδεδειγμένη εμπειρογνωσία σε θέματα δικαίου, διεθνούς εμπορίου, καθώς και σε άλλα θέματα που αφορούν τις διατάξεις του παρόντος τίτλου. Οι διαιτητές είναι ανεξάρτητοι, εκτελούν τα καθήκοντά τους σε ατομική βάση, δεν λαμβάνουν οδηγίες από κανέναν οργανισμό ή κρατική αρχή ούτε συνδέονται με την κυβέρνηση κανενός εκ των μερών, και τηρούν τον κώδικα δεοντολογίας. Ο πρόεδρος διαθέτει επίσης πείρα σε διαδικασίες επίλυσης διαφορών.
 3. Η επιτροπή εταιρικής σχέσης δύναται να καταρτίζει συμπληρωματικούς καταλόγους 15 ατόμων, τα οποία διαθέτουν γνώσεις και πείρα σε ειδικούς τομείς που καλύπτονται από τις διατάξεις του παρόντος τίτλου. Με την επιφύλαξη της συμφωνίας των μερών, οι εν λόγω συμπληρωματικοί κατάλογοι χρησιμοποιούνται για τη σύνθεση της ειδικής ομάδας διαιτησίας σύμφωνα με τη διαδικασία που προβλέπεται στο άρθρο 321.
 Αρθρο 340
 Επιλογή δικαστηρίου
 1. Εάν προκύψει διαφορά σχετικά με συγκεκριμένο μέτρο το οποίο εικάζεται ότι συνιστά παραβίαση υποχρέωσης βάσει της παρούσας συμφωνίας, καθώς και ουσιαστικά ισοδύναμης υποχρέωσης βάσει άλλης διεθνούς συμφωνίας της οποίας αμφότερα τα μέρη αποτελούν συμβαλλόμενα μέρη, συμπεριλαμβανομένης της συμφωνίας του ΠΟΕ, το μέρος το οποίο επιδιώκει αποκατάσταση επιλέγει το δικαστήριο που θα επιλύσει τη διαφορά.
 2. Αφού ένα εκ των μερών επιλέξει το δικαστήριο και κινήσει διαδικασία επίλυσης διαφορών βάσει του παρόντος κεφαλαίου ή άλλης διεθνούς συμφωνίας, το εν λόγω μέρος δεν μπορεί να κινήσει διαδικασία επίλυσης διαφορών βάσει της άλλης συμφωνίας ως προς το συγκεκριμένο μέτρο που αναφέρεται στην παράγραφο 1, εκτός εάν το δικαστήριο που επιλέχθηκε δεν καταλήξει σε πόρισμα για δικονομικούς ή δικαιοδοτικούς λόγους.
 3. Για τους σκοπούς του παρόντος άρθρου:
 α)
 οι διαδικασίες επίλυσης διαφορών δυνάμει του παρόντος κεφαλαίου θεωρείται ότι κινούνται κατόπιν αιτήματος ενός εκ των μερών για τη σύσταση ειδικής ομάδας βάσει του άρθρου 320·
 β)
 οι διαδικασίες επίλυσης διαφορών δυνάμει της συμφωνίας του ΠΟΕ θεωρείται ότι κινούνται όταν ένα μέρος ζητήσει τη σύσταση ειδικής ομάδας δυνάμει του άρθρου 6


text:
του μνημονίου συμφωνίας του ΠΟΕ σχετικά με τους κανόνες και τις διαδικασίες που διέπουν την επίλυση διαφορών· και
 γ)
 οι διαδικασίες επίλυσης διαφορών δυνάμει οποιασδήποτε άλλης συμφωνίας θεωρείται ότι κινούνται σύμφωνα με τις συναφείς διατάξεις της εν λόγω συμφωνίας.
 4. Με την επιφύλαξη της παραγράφου 2, καμία διάταξη της παρούσας συμφωνίας δεν εμποδίζει τα μέρη να εφαρμόζουν την αναστολή υποχρεώσεων που εγκρίνεται από το όργανο επίλυσης διαφορών του ΠΟΕ. Δεν μπορεί να γίνει επίκληση της συμφωνίας του ΠΟΕ προκειμένου να μην επιτραπεί σε ένα εκ των μερών να προβεί σε αναστολή υποχρεώσεων δυνάμει του παρόντος κεφαλαίου.
 Αρθρο 341
 Προθεσμίες
 1. Όλες οι προθεσμίες που προβλέπονται στο παρόν κεφάλαιο, συμπεριλαμβανομένων των προθεσμιών για την υποβολή των εκθέσεων των ειδικών ομάδων διαιτησίας, υπολογίζονται σε ημερολογιακές ημέρες, αρχής γενομένης από την πρώτη ημέρα που έπεται της πράξης ή του γεγονότος που αφορούν, εκτός εάν ορίζεται διαφορετικά.
 2. Οποιαδήποτε προθεσμία που αναφέρεται στο παρόν κεφάλαιο μπορεί να τροποποιηθεί κατόπιν αμοιβαίας συμφωνίας των μερών της διαφοράς. Η ειδική ομάδα διαιτησίας δύναται ανά πάσα στιγμή να προτείνει στα μέρη την τροποποίηση οποιασδήποτε από τις προθεσμίες που αναφέρονται στο παρόν κεφάλαιο, αιτιολογώντας την πρότασή της.
 Αρθρο 342
 Παραπομπή υποθέσεων στο Δικαστήριο της Ευρωπαϊκής Ένωσης
 1. Η διαδικασία που προβλέπεται στην παράγραφο 2 εφαρμόζεται σε διαφορές που εγείρουν ζήτημα ερμηνείας των διατάξεων προσέγγισης των άρθρων 169, 180, 189 και 192.
 2. Σε περίπτωση που διαφορά η οποία αναφέρεται στην παράγραφο 1 εγείρει ζήτημα ερμηνείας διάταξης του ενωσιακού δικαίου, η ειδική ομάδα διαιτησίας ζητεί από το Δικαστήριο της Ευρωπαϊκής Ένωσης να αποφανθεί επί του ζητήματος, υπό τον όρο ότι το ζήτημα αυτό είναι αναγκαίο για την απόφαση της ειδικής ομάδας διαιτησίας. Στις περιπτώσεις αυτές, οι προθεσμίες που εφαρμόζονται στις αποφάσεις της ειδικής ομάδας διαιτησίας αναστέλλονται έως την έκδοση της απόφασης του Δικαστηρίου της Ευρωπαϊκής Ένωσης. Η απόφαση του Δικαστηρίου της Ευρωπαϊκής Ένωσης είναι δεσμευτική για την ειδική ομάδα διαιτησίας.
 ΤΙΤΛΟΣ VII
 ΧΡΗΜΑΤΟΔΟΤΙΚΗ ΒΟΗΘΕΙΑ ΚΑΙ ΔΙΑΤΑΞΕΙΣ ΚΑΤΑΠΟΛΕΜΗΣΗΣ ΤΗΣ ΑΠΑΤΗΣ ΚΑΙ ΕΛΕΓΧΟΥ
 ΚΕΦΑΛΑΙΟ 1
 Χρηματοδοτική βοήθεια
 Αρθρο 343
 Η Δημοκρατία της Αρμενίας λαμβάνει χρηματοδοτική βοήθεια διά της οδού των σχετικών μηχανισμών και μέσων χρηματοδότησης της Ευρωπαϊκής Ένωσης. Η Δημοκρατία της Αρμενίας μπορεί επίσης να επωφεληθεί από δάνεια που χορηγούν η Ευρωπαϊκή Τράπεζα Επενδύσεων, η Ευρωπαϊκή Τράπεζα Ανασυγκρότησης και Ανάπτυξης και άλλοι διεθνείς χρηματοπιστωτικοί οργανισμοί. Η χρηματοδοτική βοήθεια συμβάλλει στην επίτευξη των στόχων της παρούσας συμφωνίας και χορηγείται σύμφωνα με το παρόν κεφάλαιο.
 Αρθρο 344
 1. Οι βασικές αρχές της χρηματοδοτικής βοήθειας συνάδουν με τους συναφείς κανονισμούς που αφορούν τα μέσα χρηματοδότησης της Ευρωπαϊκής Ένωσης.
 2. Οι τομείς προτεραιότητας της χρηματοδοτικής βοήθειας της Ευρωπαϊκής Ένωσης που συμφωνούνται μεταξύ των μερών καθορίζονται στα ετήσια προγράμματα δράσης με βάση, κατά περίπτωση, πολυετή πλαίσια τα οποία αντικατοπτρίζουν τις συμφωνηθείσες προτεραιότητες πολιτικής. Τα ποσά της βοήθειας που καθορίζονται στα εν λόγω προγράμματα λαμβάνουν υπόψη τις ανάγκες της Δημοκρατίας της Αρμενίας, τις δυνατότητες των διαφόρων τομέων και την πρόοδο που σημειώνεται ως προς τις μεταρρυθμίσεις, ιδίως στους τομείς που καλύπτονται από την παρούσα συμφωνία.
 3. Προκειμένου να επιτρέπεται η βέλτιστη χρήση των διαθέσιμων πόρων, τα μέρη καταβάλλουν


text:
προσπάθειες ώστε να διασφαλίζεται ότι η βοήθεια της Ευρωπαϊκής Ένωσης τίθεται σε εφαρμογή σε στενή συνεργασία και συντονισμό με άλλες χώρες, οργανώσεις και διεθνείς χρηματοπιστωτικούς οργανισμούς που χορηγούν βοήθεια, και σύμφωνα με τις διεθνείς αρχές για την αποτελεσματικότητα της βοήθειας.
 4. Κατόπιν αιτήματος της Δημοκρατίας της Αρμενίας, και με την επιφύλαξη των εφαρμοστέων προϋποθέσεων, η Ευρωπαϊκή Ένωση δύναται να χορηγήσει μακροοικονομική χρηματοδοτική συνδρομή στη Δημοκρατία της Αρμενίας.
 Αρθρο 345
 Οι θεμελιώδεις νομικές, διοικητικές και τεχνικές βάσεις της χρηματοδοτικής βοήθειας καθορίζονται στο πλαίσιο των σχετικών συμφωνιών μεταξύ των μερών.
 Αρθρο 346
 Το συμβούλιο εταιρικής σχέσης ενημερώνεται για την πρόοδο και την εφαρμογή της χρηματοδοτικής βοήθειας, καθώς και για τα αποτελέσματά της όσον αφορά την επίτευξη των στόχων της παρούσας συμφωνίας. Προς τον σκοπό αυτό, τα αρμόδια όργανα των μερών παρέχουν κατάλληλες πληροφορίες παρακολούθησης και αξιολόγησης σε αμοιβαία και μόνιμη βάση.
 Αρθρο 347
 Τα μέρη εφαρμόζουν τη χρηματοδοτική βοήθεια σύμφωνα με τις αρχές της χρηστής δημοσιονομικής διαχείρισης και συνεργάζονται για την προστασία των οικονομικών συμφερόντων της ΕΕ και της Δημοκρατίας της Αρμενίας σύμφωνα με το κεφάλαιο 2 του παρόντος τίτλου.
 ΚΕΦΑΛΑΙΟ 2
 Διατάξεις καταπολέμησης της απάτης και ελέγχου
 Αρθρο 348
 Ορισμοί
 Για τους σκοπούς του παρόντος κεφαλαίου ισχύουν οι ορισμοί του πρωτοκόλλου Ι της παρούσας συμφωνίας.
 Αρθρο 349
 Πεδίο εφαρμογής
 Το παρόν κεφάλαιο ισχύει για κάθε άλλη συμφωνία ή μέσο χρηματοδότησης που πρόκειται να συναφθεί μεταξύ των μερών, καθώς και για οποιοδήποτε άλλο μέσο χρηματοδότησης της Ευρωπαϊκής Ένωσης με το οποίο ενδέχεται να συνδέονται οι αρχές της Δημοκρατίας της Αρμενίας ή άλλες οντότητες ή πρόσωπα υπό τη δικαιοδοσία της Δημοκρατίας της Αρμενίας, με την επιφύλαξη τυχόν πρόσθετων ρητρών που καλύπτουν τους λογιστικούς ελέγχους, τους επιτόπιους ελέγχους, τις επιθεωρήσεις και άλλους ελέγχους, καθώς και τα μέτρα καταπολέμησης της απάτης, συμπεριλαμβανομένων των μέτρων που εφαρμόζονται από το Ευρωπαϊκό Ελεγκτικό Συνέδριο και την Ευρωπαϊκή Υπηρεσία Καταπολέμησης της Απάτης (OLAF).
 Αρθρο 350
 Μέτρα για την πρόληψη και την καταπολέμηση της απάτης, της διαφθοράς και κάθε άλλης παράνομης δραστηριότητας
 Τα μέρη λαμβάνουν αποτελεσματικά μέτρα για την πρόληψη και την καταπολέμηση της απάτης, της διαφθοράς και κάθε άλλης παράνομης δραστηριότητας σε σχέση με την εκτέλεση των κονδυλίων της ΕΕ, μεταξύ άλλων μέσω της αμοιβαίας διοικητικής και νομικής συνδρομής στους τομείς που καλύπτει η παρούσα συμφωνία.
 Αρθρο 351
 Ανταλλαγή πληροφοριών και περαιτέρω συνεργασία σε επιχειρησιακό επίπεδο
 1. Για τους σκοπούς της ορθής εφαρμογής του παρόντος κεφαλαίου, οι αρμόδιες αρχές της Ευρωπαϊκής Ένωσης και της Δημοκρατίας της Αρμενίας ανταλλάσσουν τακτικά πληροφορίες και, κατόπιν αιτήματος ενός εκ των μερών, πραγματοποιούν διαβουλεύσεις.
 2. Η Ευρωπαϊκή Υπηρεσία Καταπολέμησης της Απάτης δύναται να συμφωνήσει με τους ομολόγους της στη Δημοκρατία της Αρμενίας την ανάπτυξη περαιτέρω συνεργασίας στον τομέα της καταπολέμησης της απάτης, μεταξύ άλλων προβαίνοντας σε επιχειρησιακές ρυθμίσεις με τις αρχές της Δημοκρατίας της Αρμενίας.
 3. Όσον αφορά τη διαβίβαση και την επεξεργασία δεδομένων προσωπικού χαρακτήρα, ισχύει το άρθρο 13.
 Αρθρο 352
 Συνεργασία για την προστασία του ευρώ και του ντραμ από την παραχάραξη και την κιβδηλεία
 Οι αρμόδιες αρχές της Ευρωπαϊκής Ένωσης και της Δημοκρατίας της Αρμενίας συνεργάζονται με σκοπό την αποτελεσματική προστασία


text:
του ευρώ και του ντραμ από την παραχάραξη και την κιβδηλεία. Η εν λόγω συνεργασία περιλαμβάνει παροχή της αναγκαίας συνδρομής για την πρόληψη και την καταπολέμηση της παραχάραξης και κιβδηλείας του ευρώ και του ντραμ, συμπεριλαμβανομένης της ανταλλαγής πληροφοριών.
 Αρθρο 353
 Πρόληψη της απάτης, της διαφθοράς και των παρατυπιών
 1. Σε περίπτωση που τους έχει ανατεθεί η εκτέλεση των κονδυλίων της ΕΕ, οι αρχές της Δημοκρατίας της Αρμενίας ελέγχουν ανά τακτά χρονικά διαστήματα την ορθή υλοποίηση των δράσεων που χρηματοδοτούνται από κονδύλια της ΕΕ. Λαμβάνουν όλα τα αναγκαία μέτρα για την πρόληψη και την αποκατάσταση ζημιών από παρατυπίες και απάτη.
 2. Οι αρχές της Δημοκρατίας της Αρμενίας λαμβάνουν όλα τα αναγκαία μέτρα για την πρόληψη και την αποκατάσταση ζημιών από οποιεσδήποτε πρακτικές ενεργητικής ή παθητικής δωροδοκίας και τον αποκλεισμό της σύγκρουσης συμφερόντων σε οποιοδήποτε στάδιο των διαδικασιών που συνδέονται με την εκτέλεση των κονδυλίων της ΕΕ.
 3. Οι αρχές της Δημοκρατίας της Αρμενίας ενημερώνουν την Ευρωπαϊκή Επιτροπή για τα προληπτικά μέτρα που λαμβάνονται.
 4. Προς τον σκοπό αυτό, οι αρμόδιες αρχές της Δημοκρατίας της Αρμενίας παρέχουν στην Ευρωπαϊκή Επιτροπή κάθε πληροφορία σχετικά με την εκτέλεση των κονδυλίων της ΕΕ και την ενημερώνουν χωρίς καθυστέρηση για οποιαδήποτε ουσιαστική τροποποίηση των διαδικασιών ή των συστημάτων τους.
 Αρθρο 354
 Έρευνα και άσκηση ποινικής δίωξης
 Οι αρχές της Δημοκρατίας της Αρμενίας διασφαλίζουν τη διεξαγωγή έρευνας και την άσκηση ποινικών διώξεων σε εικαζόμενες και αποδεδειγμένες περιπτώσεις απάτης, διαφθοράς και κάθε άλλης παρατυπίας, συμπεριλαμβανομένης της σύγκρουσης συμφερόντων, σε συνέχεια εθνικών ή ενωσιακών ελέγχων. Κατά περίπτωση, η Ευρωπαϊκή Υπηρεσία Καταπολέμησης της Απάτης δύναται να επικουρεί στο έργο τους τις αρμόδιες αρχές της Δημοκρατίας της Αρμενίας.
 Αρθρο 355
 Κοινοποίηση απάτης, διαφθοράς και παρατυπιών
 1. Οι αρχές της Δημοκρατίας της Αρμενίας διαβιβάζουν χωρίς καθυστέρηση στην Ευρωπαϊκή Επιτροπή κάθε πληροφορία που περιέρχεται σε γνώση τους σχετικά με εικαζόμενες ή αποδεδειγμένες περιπτώσεις απάτης, διαφθοράς και κάθε άλλης παρατυπίας, συμπεριλαμβανομένης της σύγκρουσης συμφερόντων, σε σχέση με την εκτέλεση των κονδυλίων της ΕΕ. Σε περίπτωση υπόνοιας απάτης ή διαφθοράς ενημερώνεται επίσης η Ευρωπαϊκή Υπηρεσία Καταπολέμησης της Απάτης.
 2. Οι αρχές της Δημοκρατίας της Αρμενίας υποβάλλουν επίσης έκθεση σχετικά με όλα τα μέτρα που λαμβάνονται σε σχέση με πραγματικά περιστατικά που κοινοποιούνται δυνάμει του παρόντος άρθρου. Σε περίπτωση που δεν υπάρχουν εικαζόμενες ή αποδεδειγμένες περιπτώσεις απάτης, διαφθοράς και κάθε άλλης παρατυπίας που πρέπει να αναφερθούν, οι αρχές της Δημοκρατίας της Αρμενίας ενημερώνουν σχετικά την Ευρωπαϊκή Επιτροπή κατά την ετήσια συνεδρίαση της αρμόδιας υποεπιτροπής.
 Αρθρο 356
 Λογιστικοί έλεγχοι
 1. Η Ευρωπαϊκή Επιτροπή και το Ευρωπαϊκό Ελεγκτικό Συνέδριο έχουν το δικαίωμα να ελέγχουν τη νομιμότητα και την κανονικότητα όλων των δαπανών που πραγματοποιούνται όσον αφορά την εκτέλεση των κονδυλίων της ΕΕ, καθώς και τον χρηστό χαρακτήρα της δημοσιονομικής διαχείρισης.
 2. Οι έλεγχοι διενεργούνται βάσει τόσο των αναληφθεισών υποχρεώσεων όσο και των πραγματοποιηθεισών πληρωμών. Οι έλεγχοι πραγματοποιούνται βάσει εγγράφων και, εν ανάγκη, επιτόπου στις εγκαταστάσεις κάθε οντότητας που διαχειρίζεται ή συμμετέχει στην εκτέλεση των κονδυλίων της ΕΕ, συμπεριλαμβανομένων όλων των δικαιούχων, αναδόχων και υπεργολάβων που έλαβαν, άμεσα ή έμμεσα, ενωσιακούς πόρους. Οι εν λόγω λογιστικοί έλεγχοι μπορούν


text:
να διενεργούνται πριν από το κλείσιμο των λογαριασμών του εκάστοτε οικονομικού έτους και για περίοδο πέντε ετών από την ημερομηνία πληρωμής του υπολοίπου.
 3. Επιθεωρητές της Ευρωπαϊκής Επιτροπής ή άλλα πρόσωπα εντεταλμένα από την Ευρωπαϊκή Επιτροπή ή το Ευρωπαϊκό Ελεγκτικό Συνέδριο δύνανται να διενεργούν ελέγχους εγγράφων ή επιτόπιους λογιστικούς και άλλους ελέγχους στις εγκαταστάσεις κάθε οντότητας που διαχειρίζεται ή συμμετέχει στην εκτέλεση των κονδυλίων της ΕΕ, καθώς και των υπεργολάβων της οντότητας στη Δημοκρατία της Αρμενίας.
 4. Οι επιθεωρητές της Ευρωπαϊκής Επιτροπής ή άλλα εντεταλμένα από την Ευρωπαϊκή Επιτροπή ή το Ευρωπαϊκό Ελεγκτικό Συνέδριο πρόσωπα έχουν τη δέουσα πρόσβαση σε χώρους, εργασίες και έγγραφα, καθώς και σε όλες τις πληροφορίες, μεταξύ άλλων και σε ηλεκτρονική μορφή, που κρίνονται απαραίτητες για τη διενέργεια των ελέγχων. Το εν λόγω δικαίωμα πρόσβασης κοινοποιείται σε όλους τους δημόσιους φορείς της Δημοκρατίας της Αρμενίας και αναφέρεται ρητά στις συμβάσεις που συνάπτονται για την εφαρμογή των πράξεων που αναφέρονται στην παρούσα συμφωνία.
 5. Κατά την άσκηση των καθηκόντων τους, το Ευρωπαϊκό Ελεγκτικό Συνέδριο και τα ελεγκτικά όργανα της Δημοκρατίας της Αρμενίας συνεργάζονται με πνεύμα εμπιστοσύνης, διατηρώντας παράλληλα την ανεξαρτησία τους.
 Αρθρο 357
 Επιτόπιοι έλεγχοι
 1. Στο πλαίσιο της παρούσας συμφωνίας, η Ευρωπαϊκή Υπηρεσία Καταπολέμησης της Απάτης έχει το δικαίωμα να διενεργεί επιτόπιους ελέγχους και εξακριβώσεις με σκοπό την προστασία των οικονομικών συμφερόντων της Ευρωπαϊκής Ένωσης.
 2. Οι επιτόπιοι έλεγχοι και εξακριβώσεις προετοιμάζονται και διενεργούνται από την Ευρωπαϊκή Υπηρεσία Καταπολέμησης της Απάτης, σε στενή συνεργασία με τις αρμόδιες αρχές της Δημοκρατίας της Αρμενίας.
 3. Οι αρχές της Δημοκρατίας της Αρμενίας ενημερώνονται εγκαίρως για το αντικείμενο, τον σκοπό και τη νομική βάση των ελέγχων και εξακριβώσεων, ούτως ώστε να μπορούν να παράσχουν κάθε αναγκαία βοήθεια. Προς τούτο, οι υπάλληλοι των αρμόδιων αρχών της Δημοκρατίας της Αρμενίας έχουν το δικαίωμα να συμμετέχουν στους επιτόπιους ελέγχους και εξακριβώσεις.
 4. Εάν οι αρμόδιες αρχές της Δημοκρατίας της Αρμενίας εκδηλώσουν σχετικό ενδιαφέρον, οι επιτόπιοι έλεγχοι και εξακριβώσεις μπορούν να διενεργηθούν από κοινού από την Ευρωπαϊκή Υπηρεσία Καταπολέμησης της Απάτης και τις εν λόγω αρχές.
 5. Σε περίπτωση που οποιοσδήποτε οικονομικός φορέας αντιτίθεται σε επιτόπιο έλεγχο ή εξακρίβωση, οι αρχές της Δημοκρατίας της Αρμενίας παρέχουν στην Ευρωπαϊκή Υπηρεσία Καταπολέμησης της Απάτης, σύμφωνα με το δίκαιο της Δημοκρατίας της Αρμενίας, τη συνδρομή που χρειάζεται για να φέρει σε πέρας την αποστολή της, η οποία συνίσταται στη διεξαγωγή επιτόπιου ελέγχου ή εξακρίβωσης.
 Αρθρο 358
 Διοικητικά μέτρα και κυρώσεις
 Η Ευρωπαϊκή Επιτροπή δύναται να επιβάλλει διοικητικά μέτρα και κυρώσεις σε οικονομικούς φορείς σύμφωνα με τον κανονισμό (ΕΚ, Ευρατόμ) αριθ. 2988/95 του Συμβουλίου, της 18ης Δεκεμβρίου 1995, σχετικά με την προστασία των οικονομικών συμφερόντων των Ευρωπαϊκών Κοινοτήτων, τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και τον κατ’ εξουσιοδότηση κανονισμό (ΕΕ) αριθ. 1268/2012 της Επιτροπής, της 29ης Οκτωβρίου 2012, σχετικά με τους κανόνες εφαρμογής του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου για τους δημοσιονομικούς κανόνες που εφαρμόζονται στον γενικό προϋπολογισμό της Ένωσης.